PATVIRTINTA

Valstybinės kelių transporto inspekcijos prie Susisiekimo ministerijos viršininko 2015 m. balandžio 17 d. įsakymu

Nr. 2B-79

**VALSTYBINĖS KELIŲ TRANSPORTO INSPEKCIJOS**

**PRIE SUSISIEKIMO MINISTERIJOS**

**SUPAPRASTINTŲ VIEŠŲJŲ PIRKIMŲ TAISYKLĖS**

I. BENDROSIOS NUOSTATOS

* 1. Valstybinės kelių transporto inspekcijos prie Susisiekimo ministerijos supaprastintų viešųjų pirkimų taisyklės (toliau – Taisyklės) nustato supaprastintų pirkimų organizavimo ir vykdymo tvarką, supaprastintų pirkimų procedūrose dalyvaujančių asmenų teises ir pareigas, supaprastintų pirkimų formas, būdus ir jų atlikimo procedūras, ginčų nagrinėjimo procedūras, supaprastintų pirkimų dokumentų rengimo ir teikimo tiekėjams bei kitus su supaprastintais pirkimais susijusius reikalavimus.
  2. Taisyklės parengtos vadovaujantis Lietuvos Respublikos viešųjų pirkimų įstatymu (toliau – Viešųjų pirkimų įstatymas) ir kitais viešuosius pirkimus reglamentuojančiais teisės aktais.
  3. Valstybinė kelių transporto inspekcija prie Susisiekimo ministerijos (toliau – Inspekcija) prekių, paslaugų ir darbų supaprastintus viešuosius pirkimus (toliau – supaprastinti pirkimai) gali atlikti Viešųjų pirkimų įstatymo 84 straipsnyje nustatyta tvarka.
  4. Vykdydama supaprastintus pirkimus, Inspekcija vadovaujasi Lietuvos Respublikos civiliniu kodeksu (toliau – CK), Viešųjų pirkimų įstatymu, Taisyklėmis ir kitais teisės aktais.
  5. Supaprastinti pirkimai vykdomi laikantis lygiateisiškumo, nediskriminavimo, skaidrumo, abipusio pripažinimo, proporcingumo principų, konfidencialumo ir nešališkumo reikalavimų. Priimant sprendimus dėl supaprastintų pirkimų, vadovaujamasi racionalumo principu.
  6. Inspekcijos vykdomuose supaprastintuose pirkimuose turi teisę dalyvauti fiziniai asmenys, privatūs juridiniai asmenys, viešieji juridiniai asmenys, kitos organizacijos ir jų padaliniai ar tokių asmenų grupės.
  7. Vykdydama supaprastintus pirkimus, Inspekcija siekia atsižvelgti į visuomenės socialinius poreikius, aplinkos apsaugos reikalavimus ir vadovaujasi Viešųjų pirkimų įstatymo 37 ir 91 straipsnių nuostatomis. Inspekcija bet kurio supaprastinto pirkimo sąlygose gali nustatyti:
  8. sąlygas, sudarančias galimybę supaprastintame pirkime dalyvauti tik neįgaliųjų socialinėms įmonėms bei įmonėms ir organizacijoms, kuriose neįgalieji sudaro ne mažiau kaip pusę visų darbuotojų;
  9. kad supaprastintas pirkimas bus vykdomas pagal remiamų asmenų, kurių dauguma yra neįgalieji, įdarbinimo programas;
  10. sąlygas supaprastintame pirkime dalyvauti socialinėms įmonėms, įmonėms, kuriose dirba daugiau kaip 50 proc. nuteistųjų, atliekančių arešto, terminuoto laisvės atėmimo ir laisvės atėmimo iki gyvos galvos bausmes, įmonėms, kuriose dirba daugiau kaip 50 proc. neįgaliųjų, ir įmonėms, kurių dalyviai yra sveikatos priežiūros įstaigos, kuriose darbo terapijos pagrindais dirba ne mažiau kaip 50 proc. pacientų, kai perkamos jų pagamintos prekės, teikiamos paslaugos ar atliekami darbai;
  11. sąlygas, kad tiekėjas pateiktų nepriklausomų įstaigų išduotus sertifikatus, patvirtinančius, kad tiekėjas laikosi tam tikrų aplinkos apsaugos vadybos standartų.
  12. Inspekcija, pirkdama prekes, paslaugas ar darbus, pirkimo sąlygose turi teisę nustatyti energijos vartojimo efektyvumo ir aplinkos apsaugos reikalavimus ir (ar) kriterijus Lietuvos Respublikos Vyriausybės ar jos įgaliotos institucijos nustatytais atvejais ir tvarka.
  13. Supaprastintus pirkimus vykdo Inspekcijos viršininko įsakymu paskirti pirkimų vykdytojai ar sudaryta Viešųjų pirkimų komisija (toliau – Komisija).
  14. Taisyklėse vartojamos šios sąvokos:
  15. Alternatyvus pasiūlymas – pasiūlymas, kuriuo siūlomos kitokios supaprastinto pirkimo objekto charakteristikos ar pirkimo sąlygos, nei nustatyta supaprastinto pirkimo sąlygose.
  16. Apklausa – supaprastinto pirkimo būdas, kai Inspekcija raštu ar žodžiu kviečia tiekėjus pateikti pasiūlymus ir prekes, paslaugas ar darbus perka iš mažiausią kainą pasiūliusio ar ekonomiškiausią pasiūlymą pateikusio tiekėjo.
  17. Aprašomasis dokumentas – vykdant supaprastintą pirkimą konkurencinio dialogo būdu, tiekėjams pateikiamas dokumentas, kuriame supaprastinto pirkimo objekto savybės apibūdinamos paprasčiau nei įprastinėse techninėse specifikacijose. Aprašomajame dokumente gali būti pateikiamos ir teisinės, administracinės, sutartinės ar kitokios sąlygos, susijusios su konkurencinio dialogo vykdymu.
  18. Kainodaros taisyklės – supaprastinto pirkimo sąlygose ir pirkimo sutartyje nustatytos pirkimo sutarties kainos apskaičiavimo ir kainos koregavimo taisyklės.
  19. Kvalifikacinė atranka – pirkimo procedūra, kurios metu Inspekcija pagal pirkimo sąlygose nustatytus kvalifikacinius kriterijus atrenka kandidatus, kviestinus dalyvauti tolesnėse pirkimo procedūrose.
  20. Numatomo viešojo pirkimo vertė – Inspekcijos ketinamų sudaryti pirkimo sutarčių vertė, apskaičiuojama iš visų mokėtinų sumų be pridėtinės vertės mokesčio, įskaitant visas sutarčių pasirinkimo ir pratęsimo galimybes. Pirkimo vertė skaičiuojama pirkimo pradžiai, atsižvelgiant į visas to paties tipo prekių ar paslaugų arba tam pačiam objektui skirtas darbų pirkimo sutarčių vertes.
  21. Pasiūlymas – tiekėjo raštu ir / ar elektroninėmis priemonėmis pateiktų dokumentų ir duomenų visuma ar žodžiu pateiktas siūlymas tiekti prekes, teikti paslaugas ar atlikti darbus pagal Inspekcijos nustatytas pirkimo sąlygas.
  22. Pirkimo forma – supaprastintų pirkimų vykdymas žodžiu ar raštu, naudojantis elektroninėmis priemonėmis, Centrine viešųjų pirkimų informacine sistema, per Centrinę perkančiąją organizaciją ar iš jos, vokuose.
  23. Pirkimų koordinatorius – Viešųjų pirkimų ir turto valdymo skyriaus vedėjas, kuris yra atsakingas už viešųjų pirkimų planavimą, vidaus kontrolę bei prevenciją, pirkimų koordinavimą bei organizavimo priežiūrą, taip pat už teisės aktų, reglamentuojančių viešuosius pirkimus, laikymąsi, koordinuoja viešųjų pirkimų verčių apskaitą, vykdo kitas su viešųjų pirkimų organizavimu susijusias funkcijas.
  24. Pirkimų vykdytojas – Inspekcijos viršininko įsakymu paskirtas valstybės tarnautojas ar darbuotojas, dirbantis pagal darbo sutartį (toliau – darbuotojas), kuriam suteikta teisė Inspekcijos vardu ir naudai vykdyti viešuosius pirkimus ir kuris pasirašęs konfidencialumo pasižadėjimą ir nešališkumo deklaraciją.
  25. Supaprastintas atviras konkursas – supaprastinto pirkimo būdas, kai kiekvienas suinteresuotas tiekėjas gali pateikti pasiūlymą.
  26. Supaprastintas konkurencinis dialogas – supaprastintas pirkimo būdas, kai Inspekcija, vadovaudamasi nustatytais kvalifikacinės atrankos kriterijais, atrenka kandidatus ir Taisyklių nustatyta tvarka kviečia juos pradėti konkurencinį dialogą, kad būtų galima išsiaiškinti ir nustatyti priemones, geriausiai atitinkančias Inspekcijos poreikius. Konkurencinio dialogo su pasirinktais kandidatais metu Inspekcija gali aptarti visas pirkimo sąlygas.
  27. Supaprastintas mažos vertės viešasis pirkimas (toliau – mažos vertės pirkimas) – supaprastinto pirkimo procedūros, kai yra bent viena šių sąlygų:

1. prekių ar paslaugų pirkimo vertė yra mažesnė kaip 58 000 eurų be pridėtinės vertės mokesčio (toliau – PVM), o darbų pirkimo vertė mažesnė kaip 145 000 eurų be PVM;
2. perkamos panašios prekės, paslaugos ar perkami darbai dėl to paties objekto yra suskirstyti į atskiras dalis, kurių kiekvienai numatoma sudaryti atskirą pirkimo sutartį (sutartis), jeigu bendra šių sutarčių vertė yra ne didesnė kaip 10 procentų prekių ar paslaugų supaprastintų pirkimų to paties tipo sutarčių vertės ir mažesnė kaip 58 000 eurų be PVM, o perkant darbus – ne didesnė kaip 1,5 procento to paties objekto supaprastinto pirkimo vertės ir mažesnė kaip 145 000 eurų be PVM.
   1. Supaprastintas projekto konkursas – supaprastinto pirkimo būdas, kai Inspekcijai suteikiama galimybė įsigyti konkursui pateiktą ir vertinimo komisijos (žiuri) išrinktą planą ar projektą (teritorijų planavimo, architektūros, inžinerijos, duomenų apdorojimo, meniniu ar kultūriniu požiūriu sudėtingų ar panašaus pobūdžio paslaugų). Konkurso dalyviams gali būti skiriami prizai ar piniginės išmokos, kurios kompensuotų bent dalį išlaidų, patirtų rengiant pasiūlymus, siekiant paskatinti kuo daugiau dalyvių pateikti kokybiškus pasiūlymus.
   2. Supaprastintas ribotas konkursas – supaprastinto pirkimo būdas, kai paraiškas dalyvauti konkurse gali pateikti visi norintys konkurse dalyvauti tiekėjai, o pasiūlymus konkursui – tik Inspekcijos pakviesti kandidatai.
   3. Supaprastintas viešasis pirkimas – Inspekcijos atliekamas ir Viešųjų pirkimų įstatymu, Taisyklėmis reglamentuojamas prekių, paslaugų ar darbų pirkimas, kurio tikslas – sudaryti viešojo pirkimo–pardavimo sutartį.
   4. Supaprastintos skelbiamos derybos – supaprastinto pirkimo būdas, kai paraiškas dalyvauti derybose gali pateikti visi tiekėjai, o Inspekcija konsultuojasi su visais ar atrinktais kandidatais ir su vienu ar keliais iš jų derasi dėl pirkimo sutarties sąlygų.
   5. Kitos Taisyklėse vartojamos sąvokos atitinka sąvokas, vartojamas Viešųjų pirkimų įstatyme.
   6. Jei Taisyklių nuostatos prieštarauja įstatymų ar kitų aukštesnės galios teisės aktų nuostatoms, taikomos aukštesnės galios teisės aktų nuostatos.

II. SUPAPRASTINTŲ PIRKIMŲ ORGANIZAVIMAS IR VYKDYMAS

* 1. Inspekcija skelbimą apie kiekvieną supaprastintą pirkimą, išskyrus Taisyklėse nustatytus atvejus, informacinį pranešimą apie sprendimą pirkti prekes, paslaugas ar darbus, nepaskelbus apie supaprastintą pirkimą, (toliau – informacinis pranešimas) gali skelbti vadovaudamasi Viešųjų pirkimų įstatymo 86 ir 92 straipsnių nuostatomis. Inspekcija informacinį pranešimą skelbia bet kuriuo metu iki supaprastinto pirkimo sutarties sudarymo.
  2. Inspekcija, vykdydama supaprastintus pirkimus, skelbia informaciją, numatytą Viešųjų pirkimų įstatymo 7 straipsnio 3 dalyje. Vykdydama mažos vertės pirkimus, kurių vertė ne didesnė kaip 6 000 eurų be PVM, savo tinklalapyje kartą per mėnesį pateikia suvestinę (1 priedas), kurioje nurodoma informacija apie vykdytus mažos vertės pirkimus.
  3. Inspekcija, vykdydama mažos vertės pirkimus, gali juos vykdyti apie pirkimą neskelbdama.
  4. Supaprastinti pirkimai gali būti vykdomi tokiomis formomis: per Centrinę perkančiąją organizaciją (toliau – CPO) ar iš jos, naudojantis Centrine viešųjų pirkimų informacine sistema (toliau – CVP IS) ar kviečiant tiekėjus pateikti pasiūlymus vokuose, elektroniniu paštu, faksu ar žodžiu.
  5. Inspekcija privalo įsigyti prekes, paslaugas ir darbus iš CPO elektroninio katalogo CPO.ltTM (toliau – elektroninis katalogas), kai elektroniniame kataloge siūlomos prekės, paslaugos ar darbai atitinka Inspekcijos poreikius ir Inspekcija negali jų atlikti efektyvesniu būdu racionaliai naudodama tam skirtas lėšas. Inspekcija privalo motyvuoti savo sprendimą neatlikti elektroniniame kataloge siūlomų prekių, paslaugų ar darbų pirkimo ir saugoti tai patvirtinantį dokumentą kartu su kitais pirkimo dokumentais Viešųjų pirkimų įstatymo 21 straipsnyje nustatyta tvarka.
  6. Iki supaprastinto pirkimo sutarties sudarymo Inspekcija atlikti pirkimo procedūras gali įgalioti kitą perkančiąją organizaciją (toliau – Įgaliotoji organizacija). Tokiu atveju Įgaliotajai organizacijai nustatomos užduotys ir suteikiami visi įgaliojimai jas vykdyti.
  7. Inspekcija, vykdydama supaprastintus pirkimus, iki pirkimo sutarties sudarymo turi teisę nutraukti supaprastintų pirkimų procedūras, jeigu atsirado aplinkybių, kurių nebuvo galima numatyti arba kurioms esant nebus pasiektas pirkimo tikslas.
  8. Sprendimą dėl supaprastinto pirkimo nutraukimo priima Inspekcijos viršininkas Komisijos ar pirkimų vykdytojo teikimu.
  9. Inspekcija pirkimo ataskaitas teikia ir pirkimų dokumentus saugo teisės aktų nustatyta tvarka.
  10. Inspekcija vidines pirkimų planavimo, organizavimo, vykdymo procedūras reglamentuoja kitais Inspekcijos teisės aktais.

III. INFORMACIJOS APIE SUPAPRASTINTUS PIRKIMUS TEIKIMAS

* 1. Inspekcija suinteresuotiems kandidatams ir suinteresuotiems dalyviams, išskyrus atvejus, kai supaprastinto pirkimo sutarties vertė mažesnė kaip 3000 eurų be PVM, nedelsdama, bet ne vėliau kaip per 5 darbo dienas raštu praneša apie priimtą sprendimą sudaryti pirkimo sutartį ar preliminariąją sutartį arba sprendimą dėl leidimo dalyvauti dinaminėje pirkimo sistemoje, nurodo nustatytą pasiūlymų eilę, laimėjusį pasiūlymą, tikslų atidėjimo terminą (jei toks taikomas). Inspekcija taip pat turi nurodyti priežastis, dėl kurių buvo priimtas sprendimas nesudaryti pirkimo sutarties ar preliminariosios sutarties, pradėti pirkimą iš naujo.
  2. Inspekcija, gavusi kandidato ar dalyvio raštu pateiktą prašymą, turi nedelsdama, bet ne vėliau kaip per 10 kalendorinių dienų nuo prašymo gavimo dienos nurodyti:
  3. kandidatui jo paraiškos atmetimo priežastis;
  4. dalyviui, kurio pasiūlymas nebuvo atmestas, laimėjusio pasiūlymo charakteristikas ir santykinius pranašumus, dėl kurių šis pasiūlymas buvo pripažintas geriausiu, taip pat šį pasiūlymą pateikusio dalyvio ar preliminariosios sutarties šalių pavadinimus;
  5. dalyviui, kurio pasiūlymas buvo atmestas, pasiūlymo atmetimo priežastis, taip pat priežastis, dėl kurių priimtas sprendimas dėl nelygiavertiškumo arba sprendimas, kad prekės, paslaugos ar darbai neatitinka rezultatų apibūdinimo ar funkcinių reikalavimų.
  6. Su supaprastinto pirkimo informacija susipažinti gali tik Komisijos nariai, pirkimo iniciatoriai, ekspertai, Inspekcijos viršininkas, jo įgalioti asmenys. Ši informacija teikiama Viešųjų pirkimų tarnybai, kitiems asmenims ir institucijoms, turinčioms tokią teisę pagal Lietuvos Respublikos įstatymus, taip pat Lietuvos Respublikos Vyriausybės nutarimu įgaliotiems Europos Sąjungos finansinę paramą administruojantiems viešiesiems juridiniams asmenims.
  7. Inspekcija nepažeisdama įstatymų reikalavimų, ypač dėl sudarytų sutarčių skelbimo ir informacijos, susijusios su jos teikimu kandidatams ir dalyviams, negali tretiesiems asmenims atskleisti Inspekcijai pateiktos tiekėjo informacijos, kurios konfidencialumą nurodė tiekėjas. Tokią informaciją visų pirma sudaro komercinė (gamybinė) paslaptis ir konfidencialieji pasiūlymų aspektai. Pasiūlyme nurodyta prekių, paslaugų ar darbų kaina, išskyrus jos sudedamąsias dalis, nelaikoma konfidencialia informacija. Tiekėjas, teikdamas pasiūlymą, gali nurodyti, kuri pasiūlymo dalis ar duomenys yra konfidencialūs. Tiekėjas viešai skelbiamos ar visuomenei lengvai prieinamos informacijos negali nurodyti kaip konfidencialios.
  8. [Visi tiekėjai Viešųjų pirkimų įstatymo V skyriuje nustatytais terminais turi teisę Inspekcijai pateikti pretenziją dėl supaprastinto pirkimo sąlygų, pirkimo procedūrų, su pirkimu susijusių Inspekcijos veiksmų, jeigu mano, kad tai pažeidžia jų teises ar teisėtus interesus.](http://www.litrail.lt/www.nsf/0/4646DA78728E6E4AC1256C5C0045E64A#bmk414#bmk414) Inspekcija ginčus nagrinėja vadovaudamasi Viešųjų pirkimų įstatymo V skyriumi.
  9. Inspekcija sudaryti pirkimo sutartį siūlo tam tiekėjui, kurio pasiūlymas pripažįstamas laimėjusiu. Tiekėjus informavus apie laimėtoją, nurodoma preliminari sutarties sudarymo data. Sutarties sudarymo datą Inspekcija gali patikslinti, atsižvelgdama į laiko sąnaudas, skirtas sutarčiai derinti. Supaprastinto pirkimo sutartį Inspekcija sudaro vadovaudamasi Viešųjų pirkimų įstatymo ir Taisyklių nuostatomis.

IV. SUPAPRASTINTO PIRKIMO SĄLYGŲ RENGIMAS, PAAIŠKINIMAI, JŲ TEIKIMAS

* 1. Pirkimo sąlygos rengiamos lietuvių kalba. Papildomai pirkimo sąlygos gali būti rengiamos ir kitomis kalbomis, jei tokį sprendimą priima Inspekcija. Tiekėjas negali reikalauti iš Inspekcijos papildomai rengti pirkimo sąlygas ne lietuvių kalba, taip pat išversti pirkimo sąlygas iš lietuvių kalbos.
  2. Pirkimo sąlygos turi būti tikslios, aiškios, be dviprasmybių, kad tiekėjai galėtų pateikti pasiūlymų, o Inspekcija nupirkti tai, ko reikia.
  3. Pirkimo sąlygose nustatyti reikalavimai negali dirbtinai riboti tiekėjų galimybių dalyvauti supaprastintame pirkime ar sudaryti sąlygas dalyvauti tik konkretiems tiekėjams.
  4. Pirkimo sąlygose, atsižvelgiant į pasirinktą supaprastinto pirkimo būdą, formą ir poreikį, pateikiama ši informacija:
  5. nuoroda į Inspekcijos supaprastintų pirkimų taisykles, kuriomis vadovaujantis vykdomas supaprastintas pirkimas (taisyklių pavadinimas, patvirtinimo data);
  6. jei apie pirkimą buvo skelbta, nuoroda į skelbimą;
  7. Inspekcijos darbuotojų, kurie įgalioti palaikyti ryšį su tiekėjais, pareigos, vardai, pavardės, adresai, telefonų ir faksų numeriai, taip pat informacija, kokiu būdu vyks bendravimas tarp Inspekcijos ir tiekėjų;
  8. pasiūlymų, vykdant supaprastintą projekto konkursą – projektų ir (ar) paraiškų pateikimo terminas (data, valanda ir minutė) ir vieta;
  9. pasiūlymų ir (ar) paraiškų rengimo ir pateikimo reikalavimai; jeigu numatoma pasiūlymus ir (ar) paraiškas priimti naudojant elektronines priemones, atitinkančias Viešųjų pirkimų įstatymo 17 straipsnio nuostatas, – informacija apie reikalavimus, būtinus pasiūlymams ir (ar) paraiškoms pateikti elektroniniu būdu, taip pat informacija, kad elektroninis pasiūlymas turi būti pateiktas pasirašytas saugiu elektroniniu parašu, atitinkančiu teisės aktų reikalavimus;
  10. pasiūlymo galiojimo terminas;
  11. prekių, paslaugų, darbų ar projekto pavadinimas;
  12. kiekis (apimtis);
  13. prekių tiekimo, paslaugų teikimo ar darbų atlikimo terminai;
  14. techninė specifikacija;
  15. pirkimo sutarties sąlygos, susijusios su socialinėmis ir aplinkos apsaugos reikmėmis, jei jos atitinka Europos Bendrijos teisės aktus;
  16. energijos vartojimo efektyvumo ir aplinkos apsaugos reikalavimai ir (ar) kriterijai Lietuvos Respublikos Vyriausybės ar jos įgaliotos institucijos nustatytais atvejais ir tvarka;
  17. informacija, ar pirkimo objektas skirstomas į dalis, kurių kiekvienai bus sudaroma pirkimo sutartis arba preliminarioji sutartis, ir ar leidžiama pateikti pasiūlymų tik vienai pirkimo objekto daliai, vienai ar kelioms dalims ar visoms dalims; pirkimo objekto dalių, dėl kurių gali būti pateikta pasiūlymų, apibūdinimas;
  18. informacija, ar leidžiama pateikti alternatyvių pasiūlymų, jeigu leidžiama – šių pasiūlymų reikalavimai;
  19. tiekėjų kvalifikacijos reikalavimai, tarp jų ir reikalavimai atskiriems bendrą paraišką ar pasiūlymą pateikiantiems tiekėjams;
  20. jeigu numatoma riboti tiekėjų skaičių – kvalifikacinės atrankos kriterijai bei tvarka, mažiausias kandidatų, kuriuos Inspekcija atrinks ir pakvies teikti pasiūlymų, skaičius;
  21. dokumentų sąrašas, informacija, kurią turi pateikti tiekėjai, siekiantys įrodyti, kad jų kvalifikacija atitinka keliamus reikalavimus, ir, kai reikalaujama, turi būti pateikiama pirkimo dokumentuose nurodytų Minimalių kvalifikacinių reikalavimų atitikties deklaracija (2 priedas);
  22. informacija, kaip turi būti apskaičiuota ir išreikšta pasiūlymuose nurodoma kaina;
  23. informacija, ar pasiūlymai bus vertinami eurais. Jeigu pasiūlymuose, kai tai nustatyta pirkimo sąlygose, kainos nurodytos užsienio valiuta, jos bus perskaičiuojamos eurais pagal Lietuvos banko nustatytą ir paskelbtą euro ir užsienio valiutos santykį paskutinę pasiūlymų pateikimo termino dieną;
  24. jei numatomas vokų su pasiūlymais atplėšimas ar susipažįstama su elektroninėmis priemonėmis pateiktais pasiūlymais (toliau – vokų su pasiūlymais atplėšimas), vokų su pasiūlymais atplėšimo ir pasiūlymų nagrinėjimo procedūros, kur (nurodoma vieta) ir kada (nurodoma diena, valanda ir minutė) vyks vokų su pasiūlymais atplėšimas;
  25. informacija, ar tiekėjams leidžiama dalyvauti vokų su pasiūlymais atplėšimo procedūroje;
  26. pasiūlymų vertinimo kriterijai, kiekvieno jų svarba bendram įvertinimui, pasirinkto kriterijaus lyginamasis svoris, vertinimo taisyklės ir procedūros;
  27. siūlomos pasirašyti pirkimo (preliminariosios) sutarties svarbiausios sąlygos (kainodaros taisyklės, atsiskaitymo tvarka, atlikimo terminai, sutarties nutraukimo tvarka ir kitos sąlygos pagal Viešųjų pirkimų įstatymo 18 straipsnio 6 dalį) arba pirkimo sutarties projektas;
  28. pasiūlymų galiojimo užtikrinimo, jei reikalaujama, ir pirkimo sutarties įvykdymo užtikrinimo reikalavimai;
  29. jei Inspekcija numato reikalavimą, kad ūkio subjektų grupė, kurios pasiūlymas bus pripažintas geriausiu, įgytų tam tikrą teisinę formą – teisinės formos reikalavimai;
  30. būdai, kuriais tiekėjai gali prašyti pirkimo dokumentų paaiškinimų;
  31. pasiūlymų keitimo ir atšaukimo tvarka;
  32. informacija, ar su projekto konkurso laimėtoju (laimėtojais) bus pasirašoma pirkimo sutartis;
  33. informacija, ar tiekėjams bus mokama kompensacija, Inspekcijai nutraukus projekto konkursą;
  34. informacija apie projekto konkurso laimėtojui (-ams) ar dalyviui (-iams) skiriamus prizus ar kitus apdovanojimus (kai taikoma);
  35. terminas, iki kada nelaimėję projektai turi būti grąžinti projekto konkurso dalyviams;
  36. jeigu tiekėjas ketina pasitelkti subrangovus, subtiekėjus ar subteikėjus, turi būti reikalaujama, kad tiekėjas savo pasiūlyme nurodytų, kokius subrangovus, subtiekėjus ar subteikėjus tiekėjas ketina pasitelkti ir, jeigu reikalaujama, kokiai pirkimo daliai atlikti tiekėjas juos ketina pasitelkti. Jeigu pirkimo sutarčiai vykdyti pasitelkiami subrangovai, subtiekėjai ar subteikėjai, Inspekcija gali nustatyti pagrindinius darbus ar paslaugas, kuriuos privalo atlikti tiekėjas;
  37. jeigu Inspekcija pirkimą atlieka pagal Viešųjų pirkimų įstatymo 91 straipsnio reikalavimus – nuoroda į tokį pirkimą ir reikalavimas, kad tiekėjas pagrįstų, kad jis atitinka minėto straipsnio reikalavimus, pateikdamas kompetentingos institucijos išduotą dokumentą ar tiekėjo patvirtintą deklaraciją;
  38. informacija apie pirkimo sutarties sudarymo atidėjimo termino taikymą;
  39. ginčų nagrinėjimo tvarka;
  40. kita reikalinga informacija apie pirkimo sąlygas ir procedūras.
  41. Pirkimo sąlygos nerengiamos, kai pirkimas vykdomas žodžiu.
  42. Pirkimo sąlygų sudėtinė dalis yra skelbimas apie supaprastintą pirkimą. Pirkimo sąlygose pateikiama nuoroda į atitinkamą skelbimą.
  43. Mažos vertės pirkimo atveju, taip pat kai apklausos metu pateikti pasiūlymą kviečiamas tik vienas tiekėjas, pirkimo sąlygose gali būti pateikiama ne visa Taisyklių 32 punkte nurodyta informacija, jeigu Inspekcija mano, kad informacija yra nereikalinga.
  44. Pirkimo sąlygos, įskaitant technines specifikacijas, sąlygų paaiškinimus (patikslinimus), taip pat atsakymus į tiekėjų klausimus, gali būti skelbiamos CVP IS. Inspekcija pirkimo sąlygas taip pat gali paskelbti savo ar kitoje interneto svetainėje. Jeigu pirkimo sąlygų neįmanoma paskelbti CVP IS, tiekėjui pirkimo sąlygos pateikiamos kitomis priemonėmis – asmeniškai, registruotu laišku, elektroniniu laišku ar faksu.
  45. Pirkimo sąlygos tiekėjams turi būti teikiamos nuo skelbimo apie supaprastintą pirkimą paskelbimo ar kvietimo išsiuntimo tiekėjams dienos iki pasiūlymo pateikimo termino, nustatyto pirkimo sąlygose, pabaigos. Pirkimo sąlygos pateikiamos to paprašiusiam tiekėjui nedelsiant, ne vėliau kaip per 1 darbo dieną nuo prašymo gavimo. Kai pirkimo sąlygos skelbiamos CVP IS, jos papildomai neteikiamos.
  46. Tiekėjas gali paprašyti, kad Inspekcija paaiškintų pirkimo sąlygas. Inspekcija atsako į kiekvieną tiekėjo rašytinį prašymą paaiškinti pirkimo sąlygas, jeigu prašymas gautas ne vėliau kaip prieš 4 darbo dienas iki pasiūlymų pateikimo termino pabaigos. Inspekcija į gautą prašymą atsako ne vėliau kaip per 3 darbo dienas nuo jo gavimo dienos. Inspekcija, atsakydama tiekėjui, kartu siunčia paaiškinimus visiems kitiems tiekėjams, kuriems ji pateikė pirkimo sąlygas, bet nenurodo, iš ko gavo prašymą pateikti paaiškinimą. Atsakymas turi būti siunčiamas taip, kad tiekėjas jį gautų ne vėliau kaip likus 1 darbo dienai iki pasiūlymų pateikimo termino pabaigos.
  47. Nesibaigus pasiūlymų pateikimo terminui, Inspekcija savo iniciatyva gali paaiškinti (patikslinti) pirkimo sąlygas ir paskelbtą informaciją. Paaiškinimai turi būti išsiųsti (paskelbti) likus ne mažiau kaip 2 darbo dienoms iki pasiūlymų pateikimo termino pabaigos.
  48. Jeigu Inspekcija rengia susitikimą su tiekėju, Komisija ar pirkimų vykdytojas surašo šio susitikimo protokolą. Protokole fiksuojami visi šio susitikimo metu pateikti klausimai dėl pirkimo dokumentų ir atsakymai į juos. Protokolo išrašas laikomas pirkimo sąlygų paaiškinimu ir turi būti pateiktas visiems tiekėjams Taisyklių 38 punkte nustatyta tvarka.
  49. Jeigu pirkimo sąlygas paaiškinusi (patikslinusi) Inspekcija jų negali pateikti Taisyklių 38 ar 39 punktuose nustatytais terminais, ji privalo pratęsti pasiūlymų pateikimo terminą. Šis terminas nukeliamas protingumo kriterijų atitinkančiam laikui, per kurį tiekėjai, rengdami pirkimo pasiūlymus, galėtų atsižvelgti į paaiškinimus (patikslinimus) ir tinkamai parengti pasiūlymus.
  50. Jeigu pirkimo sąlygos skelbiamos CVP IS, ten pat skelbiama apie pirkimo sąlygų paaiškinimus (patikslinimus) ir prireikus pratęsiamas pasiūlymų pateikimo terminas. Jeigu pirkimo sąlygos neskelbiamos CVP IS, pranešimai apie pirkimo sąlygų paaiškinimus (patikslinimus) ir pranešimai apie termino pratęsimą išsiunčiami visiems tiekėjams, kuriems buvo pateiktos pirkimo sąlygos.

V. PASIŪLYMŲ RENGIMO REIKALAVIMAI

* 1. Paraiška (supaprastinto riboto konkurso atveju) ir pasiūlymas, jei jų rašytinę formą nustatė Inspekcija, turi būti pasirašyti tiekėjo ar jo įgalioto asmens ir pateikiami raštu supaprastinto pirkimo sąlygose nurodytu būdu (paštu, faksu ar elektroniniu paštu (skenuotas dokumentas).
  2. Jei Inspekcija supaprastinto pirkimo sąlygose nustato, kad paraiškos, pasiūlymai turi būti pateikti tik elektroninėmis priemonėmis, naudojant CVP IS, tokiu atveju paraiškos, pasiūlymai, pateikti popierinėje formoje arba ne Inspekcijos nurodytomis elektroninėmis priemonėmis, bus nepriimami kaip neatitinkantys pirkimo sąlygų reikalavimų.
  3. Jei paraiškas, pasiūlymus Inspekcija reikalauja teikti tik elektroninėmis priemonėmis, naudojant CVP IS, paraiškas ir pasiūlymus gali teikti tik CVP IS registruoti tiekėjai, o paraiškos, pasiūlymai turi būti pasirašyti saugiu elektroniniu parašu, atitinkančiu Lietuvos Respublikos elektroninio parašo įstatymo reikalavimus.
  4. Jei Inspekcija supaprastinto pirkimo sąlygose nustato, kad pasiūlymai turi būti pateikti tik elektroninėmis priemonėmis, naudojant CVP IS, visi pasiūlymo dokumentai turi būti pateikti elektronine forma, t. y. tiesiogiai suformuoti elektroninėmis priemonėmis arba pateikiamos skaitmeninės (skenuotos) dokumentų kopijos (pvz., atestatai, pažymos ir pan.). Pateikiami dokumentai ar skaitmeninės (skenuotos) dokumentų kopijos turi būti prieinamos naudojant visuotinus duomenų rinkmenų formatus (pvz., \*.pdf, \*.jpg, \*.doc ir pan.). Suformavus tiekėjo deklaraciją ar pasiūlymo formą tiesiogiai elektroninėmis priemonėmis (ne skenuotas dokumentas), laikoma, kad dokumentas yra pasirašytas, jei jį pasirašė tiekėjo vadovas ar jo įgaliotas asmuo galiojančiu elektroniniu parašu.
  5. Ne elektroninėmis priemonėmis teikiami pasiūlymai, kai vertinimo kriterijus – mažiausia kaina, turi būti įdėti į voką ir užklijuoti, o ant voko turi būti užrašytas supaprastinto pirkimo pavadinimas, tiekėjo pavadinimas ir adresas.
  6. Jeigu pasiūlymai, kurie teikiami ne elektroninėmis priemonėmis, bus vertinami pagal ekonomiškai naudingiausio pasiūlymo kriterijų ar ekspertinių vertinimų metodą, supaprastinto pirkimo sąlygose bus nurodoma, kad tiekėjai pasiūlymo kainą pateiktų viename užklijuotame voke, o likusias pasiūlymo dalis (techninius pasiūlymo duomenis ir kitą informaciją bei dokumentus) – kitame užklijuotame voke. Abu šie vokai turi būti įdėti į bendrą voką ir užklijuoti, ant voko turi būti užrašytas pirkimo pavadinimas, tiekėjo pavadinimas ir adresas. Reikalavimas pasiūlymą pateikti dviejuose vokuose netaikomas supaprastintą pirkimą vykdant skelbiamų derybų būdu ar apklausos būdu, kai pirkimo metu gali būti deramasi dėl pasiūlymo sąlygų.
  7. Ne elektroninėmis priemonėmis teikiami projektai pateikiami užklijuotoje pakuotėje su ant jos užrašytu trumpu projekto idėjos apibūdinimu. Kartu su projektu pateikiamas atskiras užklijuotas vokas su užrašytu tuo pačiu devizu. Voke turi būti įdėtas projekto devizo šifras – tiekėjo pavadinimas, kodas, buveinės adresas, telefono bei fakso numeriai ir pasiūlymo / projekto galiojimo užtikrinimo dokumentai (jeigu buvo reikalaujama). Atviro projekto konkurso atveju į šį voką įdedami tiekėjų kvalifikaciją patvirtinantys dokumentai.
  8. Pasiūlymo (su priedais), kuris teikiamas vokuose, lapai turi būti sunumeruoti, susiūti siūlu, kuris užtikrintų, kad, nepažeidžiant susiuvimo, į pasiūlymą nebūtų įdėta naujų lapų, o esantys lapai nebūtų išplėšti ar pakeisti. Pasiūlymo paskutinio lapo antroje pusėje siūlas užklijuojamas popieriaus lapeliu, ant kurio nurodomas pasiūlymo lapų skaičius ir patvirtinama tiekėjo arba asmens, įgalioto pasirašyti tiekėjo vardu, parašu kartu nurodant pasirašiusio asmens vardą, pavardę ir pareigas. Kartu su kitais pasiūlymo lapais įsiuvama ir sunumeruojama pasiūlymo galiojimo užtikrinimą patvirtinančio dokumento kopija, o pasiūlymo galiojimo užtikrinimą patvirtinantis dokumentas neįsiuvamas ir nenumeruojamas. Tuo atveju, kai pasiūlymas yra didelės apimties ir susideda iš kelių dalių, šis reikalavimas taikomas kiekvienai pasiūlymo daliai. Šio punkto reikalavimai netaikomi, kai, perkant apklausos būdu, pateikti pasiūlymą prašoma vieno tiekėjo.
  9. Supaprastinto pirkimo sąlygose reikalaujama (išskyrus neskelbiamą pirkimą, kai pateikti pasiūlymą kviečiamas tik vienas tiekėjas, jeigu Inspekcija mano, kad tokia informacija yra nereikalinga), kad konkurso dalyvis savo pasiūlyme nurodytų, kokius subrangovus ir kokiai pirkimo daliai atlikti ketina pasitelkti. Toks reikalavimas pagrindinio tiekėjo atsakomybės dėl numatomos sudaryti pirkimo sutarties įvykdymo nekeičia. Pirkimo sąlygose gali būti nustatyta, kad kvalifikaciniai reikalavimai taikomi ir subrangovams.

VI. TECHNINĖ SPECIFIKACIJA

* 1. Atliekant supaprastintus pirkimus, techninė specifikacija rengiama vadovaujantis Viešųjų pirkimų įstatymo 25 straipsnio nuostatomis. Inspekcija, atlikdama mažos vertės pirkimus, gali nesivadovauti Viešųjų pirkimų įstatymo 25 straipsnyje nustatytais reikalavimais, tačiau bet kuriuo atveju ji turi užtikrinti Viešųjų pirkimų įstatymo 3 straipsnyje nurodytų principų laikymąsi.
  2. Visus supaprastinto pirkimo objekto techninius reikalavimus turi būti įmanoma įvertinti – išmatuoti ar patikrinti kitokiu būdu (pvz., apskaičiuoti bandymo metu).
  3. Rengiant techninę specifikaciją, nurodomos pirkimo objekto arba pirkimo objekto panaudojimo tikslo ir sąlygų savybės (pvz., našumas, matmenys, energijos suvartojimas, norima gauti nauda naudojant pirkimo objektą ir pan.) ir reikalavimų šioms savybėms reikšmės. Reikšmės nurodomos ribiniais dydžiais („ne daugiau kaip“, „ne mažiau kaip“) arba reikšmių diapazonais („nuo... iki...“). Tik pagrįstais atvejais reikšmės gali būti nurodomos tiksliai („turi būti lygu“).
  4. Jeigu kartu su paslaugomis perkamos prekės ir (ar) darbai, su prekėmis – paslaugos ir (ar) darbai, o su darbais – prekės ir (ar) paslaugos, techninėje specifikacijoje atitinkamai nustatomi reikalavimai ir perkamoms prekėms, darbams ar paslaugoms.
  5. Jei leidžiama pateikti alternatyvių pasiūlymų, nurodomi minimalūs reikalavimai, kuriuos šie pasiūlymai turi atitikti. Alternatyvūs pasiūlymai negali būti priimami, vertinant mažiausios kainos kriterijumi.
  6. Rengiant techninę specifikaciją, negalima nurodyti konkrečios prekės, gamintojo ar tiekimo šaltinio, gamybos proceso, prekės ženklo, patento, kilmės šalies, išskyrus atvejus, kai neįmanoma tiksliai ir suprantamai apibūdinti pirkimo objekto. Šiuo atveju privaloma nurodyti, kad savo savybėmis lygiaverčiai pirkimo objektai yra priimtini, įrašant žodžius „arba lygiavertis“.
  7. Prekių, paslaugų ar darbų, nurodytų Produktų, kurių viešiesiems pirkimams taikytini aplinkos apsaugos kriterijai, sąrašuose, patvirtintuose Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl Produktų, kurių viešiesiems pirkimams taikytini aplinkos apsaugos kriterijai, sąrašų, aplinkos apsaugos kriterijų ir aplinkos apsaugos kriterijų, kuriuos perkančiosios organizacijos turi taikyti pirkdamos prekes, paslaugas ar darbus, taikymo tvarkos aprašo patvirtinimo“, techninė specifikacija turi apimti šiems produktams nustatytus aplinkos apsaugos kriterijus. Prekių, nurodytų Prekių, išskyrus kelių transporto priemones, kurioms viešųjų pirkimų metu taikomi energijos vartojimo efektyvumo reikalavimai, ir šių prekių energijos vartojimo efektyvumo reikalavimų sąraše, patvirtintame Lietuvos Respublikos energetikos ministro 2011 m. spalio 27 d. įsakymu Nr. 1-266 „Dėl Prekių, išskyrus kelių transporto priemones, kurioms viešųjų pirkimų metu taikomi energijos vartojimo efektyvumo reikalavimai, ir jų energijos vartojimo efektyvumo reikalavimų sąrašo patvirtinimo“, techninė specifikacija turi apimti energijos vartojimo efektyvumo reikalavimus, o įsigyjant kelių transporto priemones jų techninė specifikacija Energijos vartojimo efektyvumo ir aplinkos apsaugos reikalavimų, taikomų įsigyjant kelių transporto priemones, nustatymo ir atvejų, kada juos privaloma taikyti, tvarkos apraše, patvirtintame Lietuvos Respublikos susisiekimo ministro 2011 m. vasario 21 d. įsakymu Nr. 3-100 „Dėl Energijos vartojimo efektyvumo ir aplinkos apsaugos reikalavimų, taikomų įsigyjant kelių transporto priemones, nustatymo ir atvejų, kada juos privaloma taikyti, tvarkos aprašo patvirtinimo“, nustatytais atvejais turi apimti sąraše nustatytus energijos vartojimo efektyvumo ir aplinkos apsaugos reikalavimus.
  8. Inspekcija turi teisę pareikalauti, kad tiekėjas pateiktų valstybės ar savivaldybės institucijų išduotus dokumentus tam, kad įsitikintų, jog tiekėjo siūlomos prekės, paslaugos ar darbai atitinka teisės aktų privalomuosius reikalavimus. Pirkimo dokumentuose gali būti reikalaujama pateikti tiekėjo tiekiamų prekių, atliekamų darbų ar teikiamų paslaugų aprašymus, pavyzdžius ar nuotraukas arba paprašyti tiekėjo leidimo apžiūrėti pirkimo objektą.
  9. Inspekcija skelbia pirkimų (išskyrus mažos vertės) techninių specifikacijų projektus, vadovaudamasi Informacijos apie planuojamus vykdyti viešuosius pirkimus skelbimo Centrinėje viešųjų pirkimų informacinėje sistemoje tvarkos aprašu, patvirtintu Viešųjų pirkimų tarnybos prie Lietuvos Respublikos Vyriausybės direktoriaus 2009 m. gegužės 15 d. įsakymu Nr. 1S-49 „Dėl [Informacijos apie planuojamus vykdyti viešuosius pirkimus skelbimo Centrinėje viešųjų pirkimų informacinėje sistemoje tvarkos aprašo patvirtinimo“](http://www3.lrs.lt/pls/inter3/dokpaieska.showdoc_l?p_id=344542&p_query=&p_tr2=).

VII. TIEKĖJŲ KVALIFIKACIJOS PATIKRINIMAS

* 1. Siekiant įsitikinti, ar tiekėjas bus pajėgus įvykdyti supaprastinto pirkimo sutartį, vadovaujantis Viešųjų pirkimų įstatymu ir kitais viešuosius pirkimus reglamentuojančiais teisės aktais, pirkimo sąlygose nustatomi tiekėjų kvalifikacijos reikalavimai ir tikrinama tiekėjų kvalifikacija.
  2. Kai supaprastintas prekių, paslaugų ar darbų pirkimas atliekamas supaprastinto atviro konkurso ar apklausos, kurios metu nesiderama, būdu ar atliekant mažos vertės pirkimo procedūras, Inspekcija vietoj kvalifikaciją patvirtinančių dokumentų gali prašyti tiekėjų pateikti jos nustatytos formos pirkimo dokumentuose nurodytų Minimalių kvalifikacinių reikalavimų atitikties deklaraciją (2 priedas), išskyrus atvejus, kai taikomas elektroninis aukcionas, naudojama dinaminė pirkimo sistema.
  3. Deklaracijos pateikimo atvejais atitiktį minimaliems kvalifikaciniams reikalavimams patvirtinančių dokumentų reikalaujama tik iš to tiekėjo, kurio pasiūlymas atplėšus vokus pagal vertinimo rezultatus gali būti pripažintas laimėjusiu. Terminą pateikti kvalifikaciją patvirtinančius dokumentus, atsižvelgdama į keliamus kvalifikacijos reikalavimus, nustato Komisija ar pirkimų vykdytojai.
  4. Jei Inspekcija tikrina tiekėjų kvalifikaciją, visais atvejais privalo patikrinti, ar nėra Viešųjų pirkimų įstatymo 33 straipsnio 1 dalyje nustatytų sąlygų. Visi kiti kvalifikacijos reikalavimai gali būti laisvai pasirenkami.
  5. Tiekėjų kvalifikacijos neprivaloma tikrinti, kai:
  6. jau vykdytame supaprastintame pirkime visi gauti pasiūlymai neatitiko pirkimo sąlygų reikalavimų, o supaprastinto pirkimo sąlygos iš esmės nekeičiamos ir į apklausos būdu atliekamą pirkimą kviečiami visi pasiūlymus pateikę tiekėjai, atitikę Inspekcijos nustatytus minimalius kvalifikacijos reikalavimus;
  7. dėl techninių, meninių priežasčių ar dėl objektyvių aplinkybių tik konkretus tiekėjas gali pateikti reikalingas prekes, paslaugas ar atlikti darbus ir nėra jokios kitos alternatyvos;
  8. Inspekcija pagal ankstesnę pirkimo sutartį iš kokio nors tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant jas su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes Inspekcijai įsigijus skirtingų techninių duomenų prekių ar paslaugų ji negalėtų naudotis anksčiau pirktomis prekėmis ar paslaugomis ir patirtų didelių nuostolių;
  9. prekių biržoje perkamos kotiruojamos prekės;
  10. perkami muziejų eksponatai, archyviniai ir bibliotekiniai dokumentai, prenumeruojami laikraščiai ir žurnalai;
  11. ypač palankiomis sąlygomis perkama iš bankrutuojančių, likviduojamų, restruktūrizuojamų ar veiklą sustabdžiusių ūkio subjektų;
  12. prekės perkamos iš valstybės rezervo;
  13. perkamos licencijos naudotis bibliotekos dokumentais ar duomenų (informacinėmis) bazėmis;
  14. dėl aplinkybių, kurių nebuvo galima numatyti, paaiškėja, kad yra reikalingi papildomi darbai arba paslaugos, kurie nebuvo įrašyti į sudarytą pirkimo sutartį, tačiau be kurių negalima užbaigti pirkimo sutarties vykdymo;
  15. perkamos Inspekcijos valstybės tarnautojų ir (ar) darbuotojų, dirbančių pagal darbo sutartis, mokymo paslaugos;
  16. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;
  17. vykdomas mažos vertės pirkimas arba sutarties vertė mažesnė nei 3 000 eurų be PVM;
  18. apie pirkimą viešai neskelbiama.

VIII. PASIŪLYMŲ NAGRINĖJIMAS IR VERTINIMAS

* 1. Pasiūlymai turi būti priimami laikantis supaprastinto pirkimo sąlygose nurodytos tvarkos. Pasibaigus pirkimo pasiūlymų pateikimo terminui, pasiūlymai nepriimami. Pavėluotai gauti vokai su pirkimo pasiūlymais neatplėšiami ir grąžinami juos pateikusiems tiekėjams. Neužklijuotuose, turinčiuose mechaninių ar kitokių pažeidimų, keliančių abejonių dėl pasiūlymų slaptumo, vokuose pateikti pasiūlymai nepriimami ir grąžinami juos pateikusiems tiekėjams.
  2. Vokai su pasiūlymais atplėšiami Komisijos posėdyje. Posėdis vyksta pirkimo sąlygose nurodytoje vietoje, prasideda nustatytą dieną, valandą ir minutę. Pradinis susipažinimas su elektroninėmis priemonėmis gautais pasiūlymais prilyginamas vokų atplėšimui. Posėdžio diena ir valanda turi sutapti su pasiūlymų pateikimo termino pabaiga. Nustatytu laiku turi būti atplėšti visi vokai su pasiūlymais, gauti nepasibaigus jų pateikimo terminui.
  3. Vokų atplėšimo procedūroje, išskyrus atvejus, kai pirkimo metu gali būti deramasi dėl pasiūlymo sąlygų ir kviečiami pirkime dalyvauti keli tiekėjai, teisę dalyvauti turi visi pasiūlymus pateikę tiekėjai arba jų atstovai. Visiems pasiūlymus pateikusiems tiekėjams informacija pateikiama raštu, o kai pasiūlymus leidžiama pateikti tik per CVP IS, su posėdžio metu skelbtina informacija tiekėjai supažindinami CVP IS priemonėmis.
  4. Jeigu buvo prašoma pasiūlymus pateikti dviejuose vokuose, vokai su pasiūlymais turi būti atplėšiami dviejuose Komisijos posėdžiuose. Pirmajame posėdyje atplėšiami tik tie vokai, kuriuose yra pateikti techniniai pasiūlymo duomenys, dokumentai ir kita informacija, antrajame posėdyje – vokai, kuriuose nurodytos kainos. Antrasis posėdis gali įvykti tik tada, kai Inspekcija patikrina, ar pateiktų pasiūlymų techniniai duomenys ir tiekėjų kvalifikacija atitinka supaprastinto pirkimo sąlygose nurodytus reikalavimus, ir pagal pirkimo sąlygose nustatytus reikalavimus įvertina pasiūlymų techninius duomenis. Apie šio patikrinimo ir įvertinimo rezultatus Inspekcija privalo raštu pranešti visiems tiekėjams, kartu nurodydama antrojo vokų su pasiūlymais atplėšimo posėdžio laiką ir vietą. Jeigu Inspekcija, patikrinusi ir įvertinusi pirmame tiekėjo voke pateiktus duomenis, atmeta jo pasiūlymą, neatplėštas vokas su pasiūlyta kaina saugomas kartu su kitais tiekėjo pateiktais dokumentais Viešųjų pirkimų įstatymo 21 straipsnyje nustatyta tvarka.
  5. Vokus su pasiūlymais atplėšia, pradinį susipažinimą su elektroninėmis priemonėmis pateiktais tiekėjų pasiūlymais atlieka, pasiūlymus nagrinėja ir vertina supaprastintą pirkimą atliekanti Komisija ar pirkimų vykdytojai.
  6. Jei pirkimą vykdo Komisija, atplėšus voką, pasiūlymo paskutinio lapo antroje pusėje pasirašo posėdyje dalyvaujantys Komisijos nariai. Ši nuostata netaikoma, kai pasiūlymas pateikiamas per CVP IS.
  7. Vokų su pasiūlymais atplėšimo procedūroje dalyvaujantiems tiekėjams ar jų atstovams pranešama:
  8. kai pasiūlymai pateikiami ne per CVP IS: pasiūlymą pateikusio tiekėjo pavadinimas, ar yra pateiktas pasiūlymo galiojimo užtikrinimas (jei jo reikalaujama), ar pateiktas pasiūlymas yra susiūtas, sunumeruotas ir paskutinio lapo antroje pusėje patvirtintas tiekėjo ar jo įgalioto asmens parašu, ar nurodytas įgalioto asmens vardas, pavardė, pareigos bei pasiūlymo lapų skaičius;
  9. kai pasiūlymai pateikiami per CVP IS: pasiūlymą pateikusio tiekėjo pavadinimas, ar yra pateiktas pasiūlymo galiojimo užtikrinimas (jei jo reikalaujama), ar pasiūlymas pateiktas Inspekcijos nurodytomis elektroninėmis priemonėmis, ar pasirašytas saugiu elektroniniu parašu;
  10. kai pasiūlymai vertinami pagal mažiausios kainos kriterijų – pasiūlyme nurodyta kaina;
  11. kai pasiūlymai vertinami pagal ekonomiškai naudingiausio pasiūlymo vertinimo kriterijų, vokų su pasiūlymais, kuriuose nurodytos kainos, atplėšimo procedūroje – pasiūlyme nurodyta kaina.
  12. Vokų atplėšimo posėdyje paskelbta informacija raštu išsiunčiama visiems pasiūlymus pateikusiems tiekėjams ne vėliau kaip per 5 darbo dienas.
  13. Jei supaprastintą pirkimą sudaro atskiros pirkimo dalys, Taisyklių 72 punkte nurodyta informacija skelbiama dėl kiekvienos pirkimo dalies.
  14. Vokų su pasiūlymais atplėšimo metu Komisija turi leisti posėdyje dalyvaujantiems suinteresuotiems tiekėjams ar jų įgaliotiems atstovams viešai ištaisyti pastebėtus jų pasiūlymo susiuvimo ar įforminimo trūkumus, kuriuos įmanoma ištaisyti posėdžio metu.
  15. Pasiūlymuose pateikta informacija nagrinėjama ir vertinama konfidencialiai, nedalyvaujant pasiūlymus pateikusių tiekėjų atstovams.
  16. Jeigu nustatoma, kad tiekėjo pateikti kvalifikaciniai duomenys yra neišsamūs arba netikslūs, privaloma tiekėjo prašyti juos patikslinti per Komisijos ar pirkimų vykdytojo nustatytą terminą.
  17. Jeigu nustatoma, kad tiekėjas pateikė netikslius, neišsamius pirkimo dokumentuose nurodytus kartu su pasiūlymu teikiamus dokumentus (tiekėjo įgaliojimą asmeniui pasirašyti paraišką ar pasiūlymą, jungtinės veiklos sutartį, pasiūlymo galiojimo užtikrinimą patvirtinantį dokumentą) ar jų nepateikė, Komisija ar pirkimų vykdytojas privalo prašyti tiekėjo patikslinti, papildyti arba pateikti šiuos dokumentus per Komisijos ar pirkimų vykdytojo nustatytą protingą terminą, kuris negali būti trumpesnis kaip 3 darbo dienos nuo prašymo išsiuntimo iš Inspekcijos dienos.
  18. Jei kyla klausimų dėl pasiūlymų turinio, Komisija ar pirkimų vykdytojas gali prašyti, kad dalyviai pateiktų paaiškinimus nekeisdami pasiūlymo. Prireikus tiekėjų atstovai gali būti kviečiami į Komisijos posėdį, visiems tiekėjams pranešant, į kokius klausimus turės atsakyti jų atstovai.
  19. Komisija ar pirkimų vykdytojas, nagrinėdama (-as) pasiūlymus ir juose radusi (-ęs) pateiktos kainos apskaičiavimo klaidų, privalo dalyvių paprašyti per nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio (susipažinimo) metu paskelbtos kainos. Taisydamas pasiūlyme nurodytas aritmetines klaidas dalyvis neturi teisės atsisakyti kainos sudėtinių dalių arba papildyti kainą naujomis dalimis.
  20. Jeigu pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais.
  21. Kai pateiktame pasiūlyme nurodoma neįprastai maža kaina, Inspekcija privalo (išskyrus mažos vertės pirkimus) iš tiekėjo pareikalauti raštu pagrįsti siūlomą kainą ar jos sudėtines dalis.
  22. Inspekcija atmeta pasiūlymą, jeigu:
  23. tiekėjas neatitiko minimalių kvalifikacinių reikalavimų;
  24. tiekėjas savo pasiūlyme pateikė netikslius ar neišsamius duomenis apie savo kvalifikaciją ir, Inspekcijai prašant, nepatikslino jų, pateikė neteisingą informaciją ar patikslino pavėluotai;
  25. pasiūlymas neatitiko supaprastinto pirkimo dokumentuose nustatytų reikalavimų;
  26. buvo pasiūlyta neįprastai maža kaina ir tiekėjas Inspekcijos prašymu nepateikė raštiško kainos ar jos sudėtinių dalių pagrindimo arba kitaip nepagrindė neįprastai mažos kainos;
  27. pasiūlyta per aukšta, Inspekcijai nepriimtina kaina;
  28. pasiūlymas buvo pateiktas ne per CVP IS, kai Inspekcija reikalauja pasiūlymus teikti tik per CVP IS;
  29. tiekėjas per Komisijos ar pirkimų vykdytojo nustatytą terminą, kaip nurodyta Viešųjų pirkimų įstatymo 28 straipsnio 10 dalyje, nepatikslino, nepapildė ar nepateikė pirkimo dokumentuose nurodytų kartu su pasiūlymu teikiamų dokumentų: tiekėjo įgaliojimo asmeniui pasirašyti paraišką ar pasiūlymą, jungtinės veiklos sutarties, pasiūlymo galiojimo užtikrinimą patvirtinančio dokumento.
  30. Neatmesti pasiūlymai vertinami remiantis vienu iš šių kriterijų:
  31. ekonomiškai naudingiausio pasiūlymo, kai supaprastinto pirkimo sutartis sudaroma su dalyviu, pateikusiu Inspekcijai naudingiausią pasiūlymą, išrinktą pagal pirkimo sąlygose nustatytus kriterijus, susijusius su pirkimo objektu, – kokybės, kainos, techninių pranašumų, estetinių ir funkcinių charakteristikų, aplinkosaugos charakteristikų, eksploatacijos išlaidų, efektyvumo, garantinės priežiūros ir techninės pagalbos, pristatymo datos, pristatymo laiko arba užbaigimo laiko;
  32. mažiausios kainos.
  33. Kai pasiūlymai vertinami pagal ekonomiškai naudingiausio pasiūlymo kriterijų ir pirkimo sutarties įvykdymo kokybė priklauso nuo už pirkimo sutarties įvykdymą atsakingų darbuotojų kompetencijos, pasiūlymo vertinimo kriterijus gali būti tiekėjų kvalifikacija ir patirtis.
  34. Perkant teritorijų planavimo, architektūros, inžinerijos, duomenų apdorojimo, meniniu ar kultūriniu požiūriu sudėtingas ar panašaus pobūdžio paslaugas, pasiūlymai gali būti vertinami pagal Inspekcijos nustatytus kriterijus, kurie nebūtinai turi remtis mažiausia kaina ar ekonomiškai naudingiausio pasiūlymo vertinimo kriterijumi.
  35. Inspekcija, priimdama sprendimą dėl laimėjusio pasiūlymo, turi:
  36. pagal supaprastinto pirkimo sąlygose nustatytus vertinimo kriterijus ir tvarką įvertinti tiekėjų atitiktį kvalifikaciniams reikalavimams bei jų pateiktus pasiūlymus ir nustatyti pasiūlymų eilę (išskyrus atvejus, kai pasiūlymą teikti kviečiamas tik vienas tiekėjas arba pasiūlymą pateikia tik vienas tiekėjas), laimėjusį pasiūlymą. Pasiūlymų eilė nustatoma ekonominio naudingumo mažėjimo arba kainų didėjimo tvarka;
  37. kiekvienam pasiūlymą pateikusiam dalyviui per 5 darbo dienas nuo pasiūlymų eilės nustatymo faksu, elektroniniu paštu ar kitomis elektroninėmis priemonėmis raštu pranešti apie pasiūlymų eilę, išskyrus atvejus, kai supaprastinto pirkimo vertė mažesnė kaip 3 000 eurų be PVM. Jei pirkimo sąlygose nustatyta, kad atitiktis minimaliems kvalifikacijos reikalavimams tikrinama tik tiekėjo, kurio pasiūlymas pagal vertinimo rezultatus gali būti pripažintas laimėjusiu, kitų tiekėjų įrašymas į pasiūlymų eilę neatleidžia šių tiekėjų nuo pareigos Inspekcijai paprašius pateikti tiekėjo kvalifikaciją patvirtinančius dokumentus.

IX. PIRKIMO SUTARTIS

* 1. Laimėjusiu pasiūlymu pripažįstamas pirmuoju pasiūlymų eilėje įrašytas pasiūlymas.
  2. Inspekcija sudaryti pirkimo sutartį siūlo tam dalyviui, kurio pasiūlymas pripažintas laimėjusiu.
  3. Dalyvis sudaryti pirkimo sutarties kviečiamas raštu (išskyrus Taisyklių nustatytus atvejus, kai pirkimo sutartis sudaroma žodžiu).
  4. Inspekcija parengia pirkimo sutarties projektą, jeigu jis nebuvo parengtas kaip pirkimo sąlygų sudėtinė dalis. Pirkimo sutarties projektą gali parengti ir tiekėjas derindamas jį su Inspekcija.
  5. Jeigu tiekėjas, kuriam buvo pasiūlyta sudaryti pirkimo sutartį, raštu atsisako ją sudaryti arba nepateikia pirkimo sąlygose nustatyto pirkimo sutarties įvykdymo užtikrinimo, arba atsisako sudaryti pirkimo sutartį pirkimo sąlygose nustatytomis sąlygomis, arba iki Inspekcijos nurodyto laiko nepasirašo pirkimo sutarties, arba ūkio subjektų grupė neįsteigia juridinio asmens, kaip nustatyta Viešųjų pirkimų įstatymo 18 str. 4 dalyje bei pirkimo sąlygose, laikoma, kad jis atsisakė sudaryti pirkimo sutartį. Tuo atveju Inspekcija siūlo sudaryti pirkimo sutartį tiekėjui, kurio pasiūlymas pagal nustatytą pasiūlymų eilę yra pirmas po tiekėjo, atsisakiusio sudaryti pirkimo sutartį.
  6. Tais atvejais, kai teikti pasiūlymą kviečiamas tik vienas tiekėjas arba pasiūlymą pateikia tik vienas tiekėjas, jo pasiūlymas laikomas laimėjusiu, jeigu tiekėjas atitinka Inspekcijos keliamus kvalifikacijos reikalavimus, jei tokie nustatyti, o jo pasiūlymas atitinka Inspekcijos nustatytus reikalavimus.
  7. Supaprastinto pirkimo sutartis negali būti sudaryta, kol nesibaigė Viešųjų pirkimų įstatyme nustatyti tiekėjų pretenzijų ir ieškinio pateikimo terminai ir nepraėjo bent penkiolika dienų (atidėjimo terminas) nuo pasiūlymų eilės išsiuntimo dalyviams dienos, išskyrus atvejus, kai:
  8. pasiūlymą pateikia tik vienas tiekėjas;
  9. supaprastinto pirkimo sutarties vertė mažesnė nei 3 000 eurų be PVM arba kai pirkimo sutartis sudaroma atliekant mažos vertės pirkimą.
  10. Viešųjų pirkimų įstatymo 92 straipsnyje nurodytais atvejais, kai Inspekcija informacinį pranešimą skelbia CVP IS, pirkimo sutartis gali būti sudaroma ne anksčiau kaip po 5 darbo dienų nuo informacinio pranešimo paskelbimo dienos. Kai Inspekcija Europos Sąjungos oficialiame leidinyje paskelbia pranešimą dėl savanoriško *ex ante* skaidrumo, pirkimo sutartis gali būti sudaroma ne anksčiau kaip po 10 dienų nuo šio pranešimo paskelbimo dienos.
  11. Sudarant pirkimo sutartį, joje negali būti keičiama laimėjusio tiekėjo pasiūlymo kaina, derybų protokole ar po derybų pateiktame galutiniame pasiūlyme užfiksuota galutinė derybų kaina ir pirkimo dokumentuose bei pasiūlyme nustatytos pirkimo sąlygos.
  12. Pirkimo sutartis sudaroma raštu arba žodžiu. Žodžiu pirkimo sutartis gali būti sudaroma, kai prekių ar paslaugų pirkimo sutarties vertė yra mažesnė kaip 3 000 eurų be PVM. Kai pirkimo sutartis sudaroma raštu, turi būti nustatyta:
  13. pirkimo sutarties šalių teisės ir pareigos;
  14. perkamos prekės, paslaugos ar darbai, jeigu įmanoma – tikslūs jų kiekiai;
  15. kainodaros taisyklės, nustatytos pagal Viešojo pirkimo–pardavimo sutarčių kainodaros taisyklių nustatymo metodiką, patvirtintą Viešųjų pirkimų tarnybos prie Lietuvos Respublikos Vyriausybės direktoriaus 2003 m. vasario 25 d. įsakymu Nr. 1S-21 „[Dėl Viešojo pirkimo–pardavimo sutarčių kainodaros taisyklių nustatymo metodikos patvirtinimo“](http://www3.lrs.lt/pls/inter3/dokpaieska.showdoc_l?p_id=206027);
  16. atsiskaitymų ir mokėjimo tvarka;
  17. prievolių įvykdymo terminai;
  18. prievolių įvykdymo užtikrinimas;
  19. ginčų sprendimo tvarka;
  20. pirkimo sutarties nutraukimo tvarka;
  21. pirkimo sutarties galiojimas;
  22. jeigu sudaroma preliminarioji sutartis – jai būdingos nuostatos;
  23. subrangovai, subtiekėjai ar subteikėjai, jeigu vykdant sutartį jie pasitelkiami, ir jų keitimo tvarka.
  24. Pirkimo sutarties sąlygos pirkimo sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurios aptartos pirkimo sutartyje ir / ar kurias pakeitus nebūtų pažeisti Viešųjų pirkimų įstatyme nustatyti principai ir tikslai bei tokiems pirkimo sutarties sąlygų pakeitimams yra gautas Viešųjų pirkimų tarnybos sutikimas. Viešųjų pirkimų tarnybos sutikimo nereikalaujama, kai atlikus supaprastintą pirkimą sudarytos sutarties vertė yra mažesnė kaip 3 000 eurų (be PVM) arba kai pirkimo sutartis sudaryta atlikus mažos vertės pirkimą. Viešųjų pirkimų tarnybos sutikimo nereikalaujama Viešųjų pirkimų įstatymo nustatytais atvejais. Inspekcija, norėdama keisti pirkimo sutarties sąlygas, vadovaujasi Viešojo pirkimo–pardavimo sutarčių sąlygų keitimo rekomendacijomis, patvirtintomis Viešųjų pirkimų tarnybos prie Lietuvos Respublikos Vyriausybės direktoriaus 2009 m. gegužės 5 d. įsakymu Nr. 1S-43 „Dėl Viešojo pirkimo–pardavimo sutarčių sąlygų keitimo rekomendacijų patvirtinimo“.
  25. Inspekcija laimėjusio dalyvio pasiūlymą, sudarytą pirkimo sutartį ir pirkimo sutarties sąlygų pakeitimus, išskyrus informaciją, kurios atskleidimas prieštarautų teisės aktams arba teisėtiems tiekėjų komerciniams interesams arba trukdytų laisvai konkuruoti tarpusavyje, ne vėliau kaip per 10 dienų nuo pirkimo sutarties sudarymo ar jos sąlygų pakeitimo paskelbia CVP IS. Šis reikalavimas netaikomas pirkimams, kai pirkimo sutartis sudaroma žodžiu, taip pat laimėjusio dalyvio pasiūlymo ar pirkimo sutarties dalims, kai nėra techninių galimybių tokiu būdu paskelbtos informacijos atgaminti ar perskaityti. Tokiu atveju Inspekcija sudaro galimybę susipažinti su nepaskelbtomis laimėjusio dalyvio pasiūlymo ar pirkimo sutarties dalimis. Inspekcija taip pat turi viešinti sutartis, sudarytas preliminariosios sutarties pagrindu atlikus supaprastintus pirkimus iš CPO ar per CPO.

X. PRELIMINARIOJI SUTARTIS

* 1. Inspekcija, atlikusi supaprastintą pirkimą, gali sudaryti preliminariąją sutartį. Preliminariosios sutarties pagrindu ji gali sudaryti vieną ar kelias pirkimo sutartis (toliau šioje dalyje – pagrindinė sutartis). Tiek sudarydama preliminariąją sutartį, tiek jos pagrindu pagrindinę sutartį, Inspekcija vadovaujasi Viešųjų pirkimų įstatymu ir Taisyklėmis.
  2. Preliminarioji sutartis gali būti sudaroma tik raštu ir ne ilgesniam kaip 4 metų laikotarpiui. Preliminariosios sutarties pagrindu sudaroma pagrindinė sutartis, atliekant prekių ir paslaugų pirkimus, kurių pirkimo sutarties vertė yra mažesnė kaip 3 000 eurų be PVM, gali būti sudaroma žodžiu.
  3. Preliminariąja sutartimi šalys susitaria nustatyti sąlygas, taikomas preliminariosios sutarties pagrindu sudaromai pagrindinei pirkimo sutarčiai. Preliminariojoje sutartyje turi būti nustatytos esminės pagrindinės sutarties sąlygos: pirkimo sutarties objektas, kaina, kiekiai ar apimtis, kainos, kiekių ar apimties nustatymo sąlygos, kitos sąlygos. Sudarant pagrindinę sutartį šalys negali keisti esminių preliminariosios sutarties sąlygų. Inspekcija gali priimti sprendimą preliminariojoje sutartyje nustatyti ne tik esmines, bet ir visas jos pagrindu sudaromos pagrindinės pirkimo sutarties sąlygas.
  4. Inspekcija gali sudaryti preliminariąją sutartį su vienu arba su keliais tiekėjais. Tais atvejais, kai preliminarioji sutartis sudaroma su keliais tiekėjais, jų turi būti ne mažiau kaip trys, jeigu yra trys ir daugiau nustatytus kvalifikacinius reikalavimus atitinkančių ir priimtinus pasiūlymus pateikusių tiekėjų. Pagrindinė sutartis sudaroma tik su tais tiekėjais, su kuriais buvo sudaryta preliminarioji sutartis.
  5. Tais atvejais, kai preliminarioji sutartis sudaryta su vienu tiekėju ir joje buvo nustatytos visos pagrindinės pirkimo sutarties sąlygos, pagrindinė pirkimo sutartis sudaroma pagal preliminariojoje sutartyje nustatytas sąlygas, kreipiantis į tiekėją raštu dėl pagrindinės pirkimo sutarties sudarymo.
  6. Tais atvejais, kai preliminarioji sutartis sudaryta su vienu tiekėju ir joje buvo nustatytos esminės, bet ne visos pagrindinės pirkimo sutarties sąlygos, Inspekcija kreipiasi į tiekėją raštu, prašydama papildyti pasiūlymą iki nustatyto termino, ir nurodo, kad papildymas negali keisti pasiūlymo esmės.
  7. Tais atvejais, kai preliminarioji sutartis sudaryta su keliais tiekėjais ir joje buvo nustatytos pagrindinės sutarties sąlygos, pagrindinė sutartis gali būti sudaroma neatnaujinant tiekėjų varžymosi. Preliminariojoje sutartyje nustatomos tiekėjo pasirinkimo sudaryti pagrindinę sutartį aplinkybės. Paprastai, tačiau ne visais atvejais taikomas eiliškumo principas: Inspekcija pirmiausia raštu kreipiasi į tiekėją, kurį laiko geriausiu, siūlydama pasirašyti, pranešdama apie priimtą sprendimą preliminariosios sutarties pagrindu sudaryti pagrindinę pirkimo sutartį. Šiam tiekėjui atsisakius sudaryti pagrindinę sutartį arba paaiškėjus, kad jis negalės tinkamai įvykdyti pagrindinės sutarties sąlygų, Inspekcija raštu kreipiasi į kitą tiekėją, iš likusių tiekėjų laikomą geriausiu, siūlydama sudaryti pagrindinę sutartį ir t. t., kol pasirenkamas tiekėjas, su kuriuo bus sudaryta pagrindinė sutartis.
  8. Tais atvejais, kai preliminarioji sutartis sudaryta su keliais tiekėjais, pagrindinė sutartis gali būti sudaroma atnaujinant tiekėjų varžymąsi tokiomis pačiomis sąlygomis, kokios nustatytos preliminariojoje sutartyje, arba patikslintomis, o jeigu būtina, kitomis nei preliminariojoje sutartyje nustatytomis sąlygomis Taisyklių nurodyta tvarka.
  9. Atnaujindama tiekėjų varžymąsi, Inspekcija:
  10. raštu kreipiasi į visus tiekėjus, su kuriais sudaryta preliminarioji sutartis, ir prašo iki nustatyto termino raštu pateikti pasiūlymus. Kiekvieno pirkimo atveju, atsižvelgiant į pirkimo objekto sudėtingumą ir kitas svarbias aplinkybes, nustato pakankamą terminą pasiūlymams pateikti;
  11. išrenka geriausią pasiūlymą pateikusį tiekėją, vadovaudamasi preliminariojoje sutartyje nustatytais pasiūlymų vertinimo kriterijais, ir su šį pasiūlymą pateikusiu tiekėju sudaro pagrindinę sutartį.
  12. Pagrindinė sutartis preliminariosios sutarties pagrindu gali būti sudaroma iš karto, kai tiekėjas yra raštu (išskyrus pagrindinę sutartį, sudaromą žodžiu) informuojamas, kad jo pasiūlymas pripažintas laimėjusiu ir jis atrinktas pasirašyti pagrindinę sutartį.

XI. SUPAPRASTINTŲ PIRKIMŲ BŪDAI, PROCEDŪROS IR JŲ PASIRINKIMO SĄLYGOS

* 1. Vadovaujantis Taisyklių nuostatomis, supaprastinti pirkimai atliekami šiais būdais:
  2. supaprastinto atviro konkurso;
  3. supaprastinto riboto konkurso;
  4. supaprastintų skelbiamų derybų;
  5. supaprastinto konkurencinio dialogo;
  6. supaprastinto atviro projekto konkurso;
  7. supaprastinto riboto projekto konkurso;
  8. apklausos;
  9. mažos vertės pirkimo procedūros.
  10. Inspekcija, atlikdama supaprastintus pirkimus, taip pat gali taikyti elektronines procedūras – elektroninį aukcioną ir dinaminę pirkimų sistemą. Inspekcija elektroninį aukcioną gali taikyti vykdydama supaprastintą pirkimą supaprastinto atviro, supaprastinto riboto konkurso, apklausos būdais.
  11. Supaprastintas pirkimas supaprastinto atviro, supaprastinto riboto konkurso ar supaprastintų skelbiamų derybų būdu gali būti atliktas visais atvejais, tinkamai (taip, kaip nurodyta Taisyklėse) apie jį paskelbus.
  12. Pirkimas gali būti atliekamas supaprastinto konkurencinio dialogo būdu, kai Inspekcija dėl pirkimo objekto sudėtingumo negali apibrėžti pirkimo objekto techninės specifikacijos ir siekia atrinkti vieną ar kelis iš tiekėjų pateiktų sprendinių.
  13. Supaprastinto projekto konkursas gali būti vykdomas siekiant nustatyti geriausią planą ar projektą. Inspekcija gali vykdyti supaprastintą atvirą projekto konkursą bei supaprastintą ribotą projekto konkursą.
  14. Vykdant pirkimą apklausos būdu apie jį neskelbiama. Supaprastintas pirkimas gali būti atliekamas apklausos būdu, kai:
  15. pagal Viešųjų pirkimų įstatymą apie supaprastintą pirkimą neprivaloma skelbti;
  16. atliekami mažos vertės pirkimai;
  17. jau vykdytame supaprastintame pirkime visi gauti pasiūlymai neatitiko pirkimo sąlygų reikalavimų, o supaprastinto pirkimo sąlygos iš esmės nekeičiamos ir į apklausos būdu atliekamą pirkimą kviečiami visi pasiūlymus pateikę tiekėjai, atitinkantys Inspekcijos nustatytus minimalius kvalifikacijos reikalavimus;
  18. dėl techninių, meninių priežasčių ar dėl objektyvių aplinkybių tik konkretus tiekėjas gali pateikti reikalingas prekes, paslaugas ar atlikti darbus ir nėra jokios kitos alternatyvos;
  19. Inspekcija pagal ankstesnę pirkimo sutartį iš kokio nors tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant jas su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes Inspekcijai įsigijus skirtingų techninių duomenų prekių ar paslaugų ji negalėtų naudotis anksčiau pirktomis prekėmis ar paslaugomis ir patirtų didelių nuostolių;
  20. prekių biržoje perkamos kotiruojamos prekės;
  21. perkami muziejų eksponatai, archyviniai ir bibliotekiniai dokumentai, prenumeruojami laikraščiai ir žurnalai;
  22. perkamos licencijos naudotis bibliotekos dokumentais ar duomenų (informacinėmis) bazėmis;
  23. dėl aplinkybių, kurių nebuvo galima numatyti, paaiškėja, kad yra reikalingi papildomi darbai arba paslaugos, kurie nebuvo įrašyti į sudarytą pirkimo sutartį, tačiau be kurių negalima užbaigti pirkimo sutarties vykdymo;
  24. perkamos Inspekcijos valstybės tarnautojų ir (ar) darbuotojų, dirbančių pagal darbo sutartis, mokymo paslaugos;
  25. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos.
  26. Supaprastintas atviras konkursas:
  27. vykdant supaprastintą atvirą konkursą, dalyvių skaičius neribojamas. Apie supaprastintą pirkimą skelbiama Taisyklėse nustatyta tvarka;
  28. supaprastintame atvirame konkurse derybos tarp Inspekcijos ir dalyvių yra draudžiamos;
  29. pasiūlymų pateikimo terminas negali būti trumpesnis nei 7 darbo dienos nuo pirkimo skelbimo paskelbimo CVP IS;
  30. jei supaprastinto atviro konkurso metu bus vykdomas elektroninis aukcionas, apie tai nurodoma supaprastinto pirkimo skelbime.
  31. Supaprastintas ribotas konkursas:
  32. Inspekcija supaprastintą ribotą konkursą vykdo etapais:
      1. Viešųjų pirkimų įstatyme ir Taisyklėse nustatyta tvarka skelbia apie supaprastintą pirkimą ir, remdamasi paskelbtais kvalifikacijos kriterijais, atrenka tuos kandidatus, kurie bus kviečiami pateikti pasiūlymų;
      2. vadovaudamasi pirkimo sąlygose nustatytais reikalavimais, nagrinėja, vertina ir palygina pakviestų dalyvių pateiktus pasiūlymus;
  33. supaprastintame ribotame konkurse derybos tarp Inspekcijos ir tiekėjų draudžiamos;
  34. paraiškų dalyvauti pirkime pateikimo terminas negali būti trumpesnis kaip 7 darbo dienos nuo skelbimo apie supaprastintą pirkimą paskelbimo CVP IS;
  35. pasiūlymų pateikimo terminas negali būti trumpesnis kaip 7 darbo dienos nuo kvietimų pateikti pasiūlymų išsiuntimo tiekėjams dienos;
  36. Inspekcija skelbime apie supaprastintą pirkimą nustato, kiek mažiausiai kandidatų bus pakviesta pateikti pasiūlymų ir kokie yra kandidatų kvalifikacinės atrankos kriterijai, tvarka. Kviečiamų kandidatų skaičius negali būti mažesnis kaip 5;
  37. Inspekcija, nustatydama atrenkamų kandidatų skaičių, kvalifikacinės atrankos kriterijus ir tvarką, privalo laikytis šių reikalavimų:
      1. turi būti užtikrinta reali konkurencija, kvalifikacinės atrankos kriterijai turi būti tikslūs, aiškūs ir nediskriminuoti;
      2. kvalifikacinės atrankos kriterijai turi būti nustatyti remiantis Viešųjų pirkimų įstatymo 35–38 straipsniais;
  38. kvalifikacinė atranka turi būti atliekama tik iš tų kandidatų, kurie atitinka Inspekcijos nustatytus minimalius kvalifikacijos reikalavimus;
  39. pateikti pasiūlymų turi būti pakviesta ne mažiau kandidatų, negu Inspekcijos nustatytas mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, Inspekcija pateikti pasiūlymų kviečia visus kandidatus, kurie atitinka keliamus minimalius kvalifikacijos reikalavimus;
  40. konkurso metu Inspekcija negali kviesti dalyvauti pirkime kitų, paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų;
  41. jei supaprastinto riboto konkurso metu bus vykdomas elektroninis aukcionas, apie tai nurodoma skelbime apie supaprastintą pirkimą.
  42. Supaprastintos skelbiamos derybos:
  43. vykdant supaprastintas skelbiamas derybas, apie supaprastintą pirkimą skelbiama Viešųjų pirkimų įstatyme ir Taisyklėse nustatyta tvarka;
  44. supaprastintos skelbiamos derybos gali būti atliekamos:
      1. skelbime apie supaprastintą pirkimą kviečiant suinteresuotus tiekėjus pateikti pasiūlymų;
      2. skelbime apie supaprastintą pirkimą kviečiant suinteresuotus tiekėjus teikti paraiškas dalyvauti pirkime ir ribojant kandidatų, teiksiančių pasiūlymus, skaičių;
  45. jei ribojamas kandidatų skaičius:
      1. vykdoma kvalifikacinė atranka;
      2. paraiškų pateikimo terminas negali būti trumpesnis nei 7 darbo dienos nuo skelbimo apie pirkimą paskelbimo CVP IS;
      3. pasiūlymų pateikimo terminas negali būti trumpesnis kaip 7 darbo dienos nuo kvietimų pateikti pasiūlymus išsiuntimo tiekėjams dienos;
      4. mažiausias skelbime apie supaprastintą pirkimą nurodomas kandidatų, kurie bus kviečiami derėtis, skaičius negali būti mažesnis kaip 3. Pateikti pasiūlymų turi būti pakviesta ne mažiau kandidatų, negu Inspekcijos nustatytas mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, Inspekcija pateikti pasiūlymų kviečia visus kandidatus, kurie atitinka keliamus minimalius kvalifikacijos reikalavimus. Pirkimo metu Inspekcija negali kviesti dalyvauti pirkime kitų, paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų;
  46. jei neribojamas kandidatų skaičius:
      1. pasiūlymų pateikti gali bet kuris suinteresuotas tiekėjas;
      2. pasiūlymų pateikimo terminas negali būti trumpesnis kaip 7 darbo dienos nuo skelbimo apie supaprastintą pirkimą paskelbimo CVP IS;
  47. pirkimo sąlygose turi būti nurodyta, dėl ko bus deramasi – kainos, apimties, terminų ir pan. Su visais tiekėjais derybos turi būti vykdomos dėl tų pačių numatytų sąlygų;
  48. Inspekcija derybas vykdo tokiais etapais:
      1. tiekėjai prašomi pateikti pasiūlymų iki skelbime nurodyto termino pabaigos. Kai ribojamas kandidatų skaičius, pirminius pasiūlymus iki pirkimo dokumentuose nustatyto termino kviečiami pateikti kvalifikacinės atrankos metu atrinkti kandidatai;
      2. Inspekcija susipažįsta su pirminiais pasiūlymais ir minimalius kvalifikacijos reikalavimus atitinkančius dalyvius (kai vykdoma kvalifikacinė atranka – visus pirminius pasiūlymus pateikusius dalyvius) kviečia derėtis;
      3. su kiekvienu tiekėju atskirai deramasi dėl pasiūlymo sąlygų, siekiant geriausio rezultato. Pabaigus derybas, dalyvių gali būti prašoma pateikti galutinius kainos bei techninių duomenų, kurie vertinami pagal ekonomiškai naudingiausio pasiūlymo kriterijų, pasiūlymus užklijuotuose vokuose (išskyrus atvejus, kai pateikti pasiūlymą kviečiamas tik vienas tiekėjas). Šių vokų atplėšimas ir kainos paskelbimas vyksta viešame posėdyje, kuriame turi teisę dalyvauti visi pasiūlymus pateikę tiekėjai ar jų atstovai;
      4. vadovaujantis pirkimo dokumentuose nustatyta pasiūlymų vertinimo tvarka ir kriterijais, pagal derybų rezultatus, užfiksuotus pasiūlymuose ir derybų protokoluose, nustatomas geriausias pasiūlymas;
  49. derybų metu turi būti laikomasi šių reikalavimų:
      1. tretiesiems asmenims Inspekcija negali atskleisti jokios iš tiekėjo gautos informacijos be jo sutikimo, taip pat tiekėjas negali būti informuojamas apie susitarimus, pasiektus su kitais tiekėjais;
      2. visiems dalyviams turi būti taikomi vienodi reikalavimai, suteikiamos vienodos galimybės ir pateikiama vienoda informacija; teikdama informaciją Inspekcija neturi diskriminuoti vienų tiekėjų kitų naudai;
      3. tiekėjai kviečiami derėtis pagal pasiūlymų pateikimo eiliškumą;
      4. derybų eiga turi būti įforminta raštu. Derybų protokolą pasirašo derybose dalyvavę Komisijos nariai ir dalyvio, su kuriuo derėtasi, įgaliotas atstovas. Jei derybos vykdomos laiškais ar elektroniniais laiškais, derybų eigos protokolas surašomas tais atvejais, kai derybų laiškai siunčiami nepasirašyti elektroniniu parašu. Protokole išdėstoma derybų eiga ir derybų metu pasiekti susitarimai.
  50. Apklausa:
  51. vykdant supaprastintą pirkimą apklausos būdu, kreipiamasi į vieną ar kelis tiekėjus (ne mažiau kaip į 3), prašant pateikti pasiūlymų pagal Inspekcijos keliamus reikalavimus. Kai apklausa vykdoma po supaprastinto atviro, supaprastinto riboto konkurso ar supaprastintų skelbiamų derybų, atmetus visus pasiūlymus, kreipiamasi į visus tiekėjus, atitikusius minimalius kvalifikacijos reikalavimus. Pirkimas apklausos būdu vykdomas apie jį neskelbiant;
  52. apklausos metu gali būti deramasi dėl pasiūlymo sąlygų. Tokiu atveju Inspekcija supaprastinto pirkimo sąlygose nurodo, ar bus vykdomos derybos, kokiais atvejais jos bus vykdomos, kokia bus jų tvarka ir dėl ko bus deramasi;
  53. apklausos būdu iš vieno tiekėjo pirkimas gali būti atliekamas, kai:
      1. pirkimas, apie kurį buvo skelbta, neįvyko, nes nebuvo gauta paraiškų ar pasiūlymų;
      2. atliekant pirkimą, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės ir Inspekcijai nepriimtinos kainos, o pirkimo sąlygos iš esmės nekeičiamos, neatsižvelgiant į tai, kad perkamas objektas nepasižymi meninėmis ar išskirtinėmis savybėmis, Inspekcija turi teisę kreiptis į vieną tiekėją, kai supaprastintas pirkimas turi būti įvykdytas skubiai;
      3. dėl įvykių, kurių Inspekcija negalėjo iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo Inspekcijos;
      4. perkama iš neįgaliųjų socialinių įmonių, socialinių įmonių, įmonių, kuriose dirba daugiau nei 50 proc. nuteistųjų, atliekančių arešto, terminuoto laisvės atėmimo ir laisvės atėmimo iki gyvos galvos bausmes, įmonių, kuriose dirba daugiau nei 50 proc. neįgaliųjų, ir įmonių, kurių dalyviai yra sveikatos priežiūros įstaigos ir kuriose darbo terapijos pagrindais dirba ne mažiau nei 50 proc. pacientų (jei paslaugų ar darbų sąrašus CVP IS paskelbė pakankamai įmonių);
      5. atliekamas mažos vertės pirkimas ir yra bent viena iš šių sąlygų:
         1. būtina skubiai įsigyti prekių, paslaugų ar darbų;
         2. sudaromos prekių ar paslaugų pirkimo sutarties vertė neviršija 3000 eurų be PVM, o darbų sutarties vertė – 9000 eurų be PVM;
      6. esant kitoms, objektyvioms aplinkybėms, dėl kurių netikslinga kreiptis į daugiau nei vieną tiekėją, nes tai pareikalautų neproporcingai didelių Inspekcijos pastangų, laiko ir (ar) lėšų;
      7. dėl techninių, meninių priežasčių ar dėl objektyvių aplinkybių tik konkretus tiekėjas gali patiekti reikalingas prekes, suteikti paslaugas ar atlikti darbus ir nėra jokios kitos alternatyvos;
      8. Inspekcija pagal ankstesnę pirkimo sutartį iš tam tikro tiekėjo pirko prekių arba (ir) paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes Inspekcijai įsigijus skirtingų techninių duomenų prekių ar paslaugų ji negalėtų naudotis anksčiau pirktomis prekėmis ar paslaugomis ar patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių duomenų suderinamumo;
      9. prekės ir paslaugos yra perkamos naudojant reprezentacinėms išlaidoms skirtas lėšas;
      10. perkamos prekės gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;
      11. perkamos prekių biržoje kotiruojamos prekės;
      12. perkami muziejų eksponatai, archyviniai ir bibliotekiniai dokumentai, prenumeruojami laikraščiai ir žurnalai;
      13. ypač palankiomis sąlygomis perkama iš bankrutuojančių, likviduojamų ar restruktūrizuojamų ūkio subjektų;
      14. prekės perkamos iš valstybės rezervo;
      15. perkamos licencijos naudotis bibliotekiniais dokumentais ar duomenų (informacinėmis) bazėmis;
      16. perkamos Inspekcijos valstybės tarnautojų ir (ar) pagal darbo sutartis dirbančių darbuotojų mokymo paslaugos;
      17. perkamos literatūros, mokslo ir meno kūrinių autorių, atlikėjų ar jų kolektyvo paslaugos, taip pat mokslo, kultūros ir meno sričių projektų vertinimo ir pretendentų gauti teisės aktų nustatyta tvarka įsteigtas premijas veiklos šiose srityse vertinimo paslaugos;
      18. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;
      19. perkamos mokslo ir studijų institucijų mokslo, studijų programų, meninės veiklos, taip pat šių institucijų steigimo ekspertinio vertinimo paslaugos;
      20. dėl aplinkybių, kurių nebuvo galima numatyti, paaiškėja, kad reikia papildomų darbų arba (ir) paslaugų, neįrašytų į sudarytą pirkimo sutartį, tačiau be kurių negalima užbaigti pirkimo sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;
      21. perkant iš esamo tiekėjo naujas paslaugas ar darbus tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji pirkimo sutartis buvo sudaryta skelbiant apie pirkimą, kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties pasirašymo momento;
      22. yra tik konkretus tiekėjas, kuris gali tiekti reikalingas prekes, suteikti paslaugas ar atlikti darbus, ir nėra jokios kitos priimtinos alternatyvos;
      23. už prekes atsiskaitoma pagal patvirtintus tarifus;
      24. trumpalaikės aplinkybės suteikia galimybę reikalingas prekes ar paslaugas įsigyti už mažesnę nei rinkos kaina (šventinės nuolaidos, išpardavimai, specialūs pasiūlymai ir kt.);
      25. perkamos svečių maitinimo paslaugos;
      26. apklausa raštu neįvyko, nes nebuvo gauta pasiūlymų;
      27. perkami laikraščiai, dienraščiai, periodiniai leidiniai ir žurnalai;
      28. perkami meno kūriniai, dovanos ir suvenyrai;
  54. jei apklausos metu numatoma vykdyti elektroninį aukcioną, apie tai tiekėjams pranešama pirkimo dokumentuose.
  55. Supaprastintas konkurencinis dialogas:
  56. supaprastintas pirkimas šiuo būdu vykdomas vadovaujantis Viešųjų pirkimų įstatymo II skyriaus ketvirto skirsnio nustatyta tvarka ir Taisyklėmis;
  57. paraiškų dalyvauti konkurenciniame dialoge pateikimo terminas negali būti trumpesnis nei 7 darbo dienos nuo supaprastinto pirkimo skelbimo paskelbimo CVP IS;
  58. Inspekcija konkurencinio dialogo dalyviams gali numatyti skirti prizus ir pinigines išmokas.
  59. Supaprastintas projekto konkursas:
  60. supaprastintas pirkimas šiuo būdu vykdomas vadovaujantis Taisyklėmis. Jei Taisyklės nereglamentuoja procedūrų, pirkimas vykdomas vadovaujantis Viešųjų pirkimų įstatymo II skyriaus aštunto skirsnio nustatyta tvarka;
  61. projektų pateikimo terminas atviro projekto konkursui negali būti trumpesnis nei 7 darbo dienos nuo skelbimo paskelbimo CVP IS. Paraiškų dalyvauti ribotame projekto konkurse pateikimo terminas negali būti trumpesnis nei 7 darbo dienos nuo skelbimo paskelbimo, projektų pateikimo terminas negali būti trumpesnis nei 7 darbo dienos nuo kvietimų pateikti pasiūlymų išsiuntimo tiekėjams dienos;
  62. Inspekcija turi teisę projekto konkurso laimėtoją, laimėtojus ar dalyvius apdovanoti prizais ar jiems kitaip atsilyginti už dalyvavimą projekto konkurse;
  63. supaprastinto projekto konkursas gali būti vykdomas siekiant nustatyti geriausią planą ar projektą pateikusį tiekėją, kai:
      1. su supaprastinto projekto konkurso laimėtoju numatyta pasirašyti paslaugų pirkimo sutartį;
      2. supaprastinto projekto konkurso laimėtoją, laimėtojus ar dalyvius numatyta apdovanoti prizais ar kitaip atsilyginti už dalyvavimą. Šiuo atveju Inspekcija turi teisę derėtis su projekto konkurso laimėtoju arba visais laimėtojais (pirmąsias vietas užėmusiais dalyviais) dėl paslaugų suteikimo;
  64. Inspekcija supaprastinto projekto konkursą gali vykdyti supaprastinto atviro arba supaprastinto riboto projekto konkurso būdu;
  65. projektų pateikimo terminas supaprastinto atviro projekto konkursui negali būti trumpesnis kaip 7 darbo dienos nuo skelbimo paskelbimo CVP IS dienos, mažos vertės pirkimo atveju – 7 darbo dienos nuo paskelbimo CVP IS dienos;
  66. paraiškų dalyvauti supaprastintame ribotame projekto konkurse pateikimo terminas negali būti trumpesnis kaip 7 darbo dienos nuo skelbimo paskelbimo, projektų pateikimo terminas negali būti trumpesnis kaip 7 darbo dienos, mažos vertės pirkimo atveju – 7 darbo dienos nuo kvietimų pateikti pasiūlymų išsiuntimo tiekėjams dienos;
  67. dalyvių skaičius supaprastintame atvirame projekto konkurse neribojamas;
  68. supaprastinto riboto projekto konkurso dokumentuose nurodomas kandidatų, kurie bus pakviesti pateikti projektus, skaičius negali būti mažesnis kaip 3. Taip pat nurodoma, kad mažiau kandidatų gali būti pakviesta tik tuo atveju, kai pateikiama mažiau paraiškų arba tiekėjai neatitiko kvalifikacijos reikalavimų;
  69. Inspekcija supaprastintą riboto projekto konkursą vykdo etapais:
      1. Viešųjų pirkimų įstatymo ir Taisyklių nustatyta tvarka skelbia apie supaprastintą ribotą projekto konkursą ir, vadovaudamasi paskelbtais kvalifikacinės atrankos kriterijais, atrenka tuos kandidatus, kurie bus kviečiami pateikti projektus;
      2. vadovaudamasi supaprastinto projekto konkurso sąlygose nustatyta projektų vertinimo tvarka, nagrinėja, vertina ir palygina pakviestų dalyvių pateiktus projektus;
  70. Inspekcija supaprastinto projekto konkurso sąlygose (skelbime apie projekto konkursą) nurodo kandidatų, kurie bus atrinkti ir pakviesti pateikti projektus, skaičių ir kokie yra kandidatų išankstinės kvalifikacinės atrankos kriterijai;
  71. Inspekcija, nustatydama kvalifikacinės atrankos kriterijus, privalo laikytis Taisyklėse nustatytų reikalavimų;
  72. vokai su projektais plėšiami dviejuose Komisijos posėdžiuose. Pirmame plėšiami vokai su projektais, antrame – vokai su projektų devizų šifrais (vykdant projekto konkursą elektroninėmis priemonėmis, tiekėjų tapatybės atskleidžiamos antrame posėdyje). Apie šį posėdį Inspekcija visiems tiekėjams raštu praneša ne vėliau kaip prieš 3 dienas. Pranešime turi būti nurodyta vokų su pasiūlymais atplėšimo (susipažinimo su kainomis) vieta, diena, valanda ir minutė. Posėdyje turi teisę dalyvauti visi projektus pateikę tiekėjai ar jų atstovai. Vokus atplėšia vienas iš Komisijos narių. Atplėšus vokus, Komisija posėdyje dalyvaujantiems tiekėjams paskelbia projektų eilę ir kainas. Vokų su pasiūlymais atplėšimo ar susipažinimo procedūrą Komisija įformina atskiru protokolu;
  73. supaprastinto atviro projekto konkurso atveju po vokų su projektų devizų šifrais atplėšimo (susipažinimo) Komisija privalo patikrinti, ar dalyviai atitinka supaprastinto projekto konkurso dokumentuose nustatytus kvalifikacijos reikalavimus, ir atmesti projektus tų dalyvių, kurių kvalifikacija neatitinka nustatytų reikalavimų. Komisija dalyvių kvalifikaciją tikrina jiems nedalyvaujant. Prireikus kandidatai ir dalyviai gali būti kviečiami atsakyti į pastabas, kurias Komisija yra pateikusi protokole;
  74. Komisija vertina, palygina tik tuos projektus, kurie atitinka supaprastinto projekto konkurso sąlygose išdėstytus reikalavimus. Projektai vertinami nedalyvaujant juos pateikusiems tiekėjams;
  75. Komisija privalo atmesti tuos projektus, kurie:
      1. išsiųsti ar gauti po Inspekcijos nustatyto galutinio projektų pateikimo termino;
      2. pateikti pažeidžiant anonimiškumą;
      3. neatitinka supaprastinto projekto konkurso sąlygose išdėstytų reikalavimų;
  76. pateikti projektai vertinami pagal supaprastinto projekto konkurso sąlygose nustatytus vertinimo kriterijus. Supaprastinto projekto konkursui pateiktiems projektams įvertinti gali būti rengiamas aptarimas, kuriame juos analizuotų Komisijos pakviesti ekspertai. Šio aptarimo išvados įforminamos protokolu. Komisijos nariai aptarime savo nuomonės nepareiškia. Aptarimo protokolas su ekspertų išvadomis pateikiamas Komisijai iki jos nustatyto termino. Ekspertai savo išvadas pateikia raštu. Ekspertų išvados Komisijai yra rekomendacinio pobūdžio;
  77. įvertinusi projektus, Komisija sudaro projektų eilę Komisijos suteiktų vertinimų mažėjimo tvarka. Esant reikalui, Komisija tame pačiame protokole pateikia savo pastabas dėl projektų, reikalaujančias papildomo paaiškinimo. Inspekcija ne vėliau kaip per 3 darbo dienas nuo vokų su projektų devizų šifrais atplėšimo (susipažinimo) procedūros įforminimo (o supaprastinto atviro projekto konkurso atveju – ir dalyvių kvalifikacijos patikrinimo) raštu praneša kiekvienam kandidatui ir dalyviui apie projektų eilę, o kurio projektas neįrašytas į šią eilę – ir projekto atmetimo priežastis;
  78. Komisija gali ir neskirti pirmosios vietos, jeigu mano, kad pateikti projektai atitinka formalius reikalavimus, tačiau, atsižvelgiant į projekto konkurso dokumentuose nurodytus tikslus, Inspekcijai yra nepriimtini;
  79. Inspekcija privalo grąžinti projekto konkurso dalyviams nelaimėjusius projektus iki konkurso sąlygose nurodytos datos;
  80. Inspekcija turi teisę su geriausią projektą pateikusiu dalyviu, o jeigu geriausius pasiūlymus pateikė keli tiekėjai – su vienu iš jų, pasirašyti pirkimo sutartį paslaugoms, dėl kurių vyksta projekto konkursas. Dėl pirkimo sutarties sąlygų Inspekcija turi teisę derėtis;
  81. Inspekcija turi teisę supaprastinto projekto konkurso laimėtoją, laimėtojus ar dalyvius apdovanoti prizais ar kitaip atsilyginti už dalyvavimą supaprastinto projekto konkurse.
  82. Elektroninis aukcionas:
  83. supaprastintas pirkimas šiuo būdu vykdomas vadovaujantis Taisyklėmis. Jei Taisyklės nereglamentuoja procedūrų, pirkimas vykdomas vadovaujantis Viešųjų pirkimų įstatymo II skyriaus septintu skirsniu;
  84. elektroninis aukcionas vykdomas tik elektroninėmis priemonėmis. Inspekcija elektroninį aukcioną gali vykdyti CVP IS priemonėmis arba kitomis elektroninėmis priemonėmis, jeigu jos atitinka Viešųjų pirkimų įstatymo 17 straipsnyje nustatytus reikalavimus;
  85. Inspekcija, nusprendusi vykdyti elektroninį aukcioną, tai nurodo pirkimo skelbime;
  86. Inspekcija elektroniniu aukcionu privalo tinkamai naudotis ir juo neužkirsti kelio konkurencijai, jos neapriboti ir neiškreipti arba nepakeisti pirkimo skelbime ir pirkimo sąlygose nurodyto pirkimo objekto.
  87. Mažos vertės pirkimo procedūros:
  88. mažos vertės pirkimas gali būti atliekamas visais Taisyklėse nustatytais supaprastintų pirkimų būdais, atsižvelgiant į šių būdų pasirinkimo sąlygas ir kai pirkimo vertė yra ne didesnė kaip 58 000 eurų be PVM perkant prekes ar paslaugas, o darbų pirkimo vertė – ne didesnė nei 145 000 eurų be PVM. Komisija gali nustatyti bet kokias pasirinkto būdo taikymo tvarkos išimtis, kurios nurodomos pirkimo sąlygose. Šie pirkimai apklausos būdu gali būti vykdomi Taisyklėse numatytais atvejais;
  89. vykdant mažos vertės pirkimus, kai pirkimo vertė be PVM viršija 3 000 eurų, bet nėra didesnė nei 6 000 eurų be PVM, pirkimo procedūros vykdomos tik raštu, o pirkimus vykdo pirkimų vykdytojai. Šie pirkimai gali būti vykdomi vien tik apklausos būdu;
  90. vykdant mažos vertės pirkimus, kai pirkimo vertė be PVM viršija 3 000 eurų, bet nėra didesnė nei 6 000 eurų be PVM, pirkimų vykdytojas parengia laisvos formos pirkimo aprašą ir suderina jį su pirkimų koordinatoriumi. Galimas derinimo būdas – elektroninėmis priemonėmis;
  91. atlikus Taisyklių 123.2 punkte apibrėžtą pirkimą, pildoma Pirkimo pažyma (3 priedas);
  92. jei mažos vertės pirkimo vertė be PVM neviršija 3 000 eurų, pirkimo procedūros gali būti atliekamos žodžiu, o pirkimo aprašas nerengiamas. Pirkimų vykdytojas gali pasinaudoti viešai tiekėjų pateikta informacija (pvz., reklama internete, reklaminės brošiūros ir kt.) apie siūlomas prekes, paslaugas, darbus. Toks informacijos gavimas prilyginamas žodinei tiekėjų apklausai. Tokiu atveju pildoma tik pirkimo pažyma. Pirkimo pažyma nepildoma, jei mažos vertės pirkimo vertė yra mažesnė nei 600 eurų be PVM;
  93. kai mažos vertės pirkimo vertė yra didesnė nei 6 000 eurų be PVM, gavusi pirkimo iniciatoriaus parengtą pirkimo užduotį, pirkimą organizuoja ir vykdo Komisija;
  94. Inspekcijos viršininkas turi teisę priimti sprendimą mažos vertės pirkimą pavesti atlikti Komisijai ar pirkimų vykdytojui, neatsižvelgdamas į Taisyklių 123.2 ir 123.6 punktų nuostatas;
  95. vykdant mažos vertės pirkimus, apie pirkimą gali būti skelbiama CVP IS ar kitais būdais. Apie pirkimą neskelbiama, kai Taisyklėse nustatyta tvarka pirkimas atliekamas apklausos būdu. Nustatant pasiūlymų pateikimo terminą, atsižvelgiama į tai, ar CVP IS arba Inspekcijos ar kitoje interneto svetainėje yra paskelbtos ir laisvai prieinamos visos pirkimo sąlygos, ar tiekėjų prašoma pateikti informaciją apie kvalifikaciją, kokio sudėtingumo yra pirkimo objektas, ir į kitas aplinkybes. Minimalus pasiūlymų pateikimo terminas negali būti mažesnis nei 7 darbo dienos. Kai apie pirkimą neskelbiama, pasiūlymų pateikimo terminas nustatomas priklausomai nuo to, kaip skubiai reikalinga įvykdyti pirkimą, ir įvertinus tiekėjų galimybes per nustatytą terminą pateikti pasiūlymus;
  96. jei apie pirkimą skelbiama, tiekėjai kreiptis dėl pirkimo sąlygų paaiškinimo ar patikslinimo gali likus ne mažiau kaip 4 darbo dienoms iki pasiūlymų pateikimo termino pabaigos;
  97. Inspekcija mažos vertės pirkimo atveju pirkimo sąlygose ar apraše pateikia būtiną pasiūlymams parengti informaciją: pasiūlymų rengimo ir įforminimo reikalavimus, pirkimo objekto apibūdinimą, kvalifikacijos reikalavimus ir juos įrodančius dokumentus (jei kvalifikacijos reikalavimai keliami), informaciją apie pasiūlymų vertinimą, apie pagrindines pirkimo sutarties sąlygas: prekių pateikimo, paslaugų suteikimo ar darbų atlikimo terminus, kainodaros taisykles, atsiskaitymo tvarką, pirkimo sutarties įvykdymo užtikrinimo reikalavimus (jei keliami), jei reikalinga – kitas sąlygas. Tiekėjams turi būti suteiktos galimybės kreiptis dėl pirkimo sąlygų paaiškinimų ar patikslinimų;
  98. bendravimas su tiekėjais gali vykti žodžiu arba raštu. Žodžiu gali būti bendraujama (kreipiamasi į tiekėjus, pateikiami pasiūlymai), kai pirkimas vykdomas apklausos būdu ir kai:
      1. pirkimo vertė neviršija 3 000 eurų be PVM;
      2. dėl įvykių, kurių Inspekcija negalėjo iš anksto numatyti, būtina skubiai įsigyti reikalingų prekių, paslaugų ar darbų, o vykdant apklausą raštu prekių, paslaugų ar darbų nepavyktų įsigyti laiku;
  99. pasiūlymus, kurie turi būti teikiami raštu, gali būti prašoma pateikti faksu, elektroniniu paštu, CVP IS priemonėmis ar vokuose. Inspekcija gali nereikalauti, kad pasiūlymas būtų pasirašytas, o elektroninėmis priemonėmis pateikiamas pasiūlymas – su saugiu elektroniniu parašu;
  100. į vokų atplėšimo procedūrą, išskyrus pirkimą, kurio metu deramasi, gali būti kviečiami pasiūlymus pateikę tiekėjai ar jų įgalioti atstovai. Vokų atplėšimo metu skelbiama tiekėjų pasiūlyta kaina; jei vertinama ekonomiškai naudingiausio pasiūlymo kriterijumi – vertinamos techninės pasiūlymų charakteristikos. Visa informacija, kuri skelbtina vokų atplėšimo procedūros metu, raštu pateikiama visiems pasiūlymus pateikusiems tiekėjams. Jei pasiūlymus prašoma pateikti tik CVP IS priemonėmis, informacija tiekėjams siunčiama CVP IS priemonėmis;
  101. Komisija, pirkimų vykdytojai, vykdydami mažos vertės pirkimus, gali nustatyti išimtis Taisyklėse nustatytoms procedūroms. Tokiu atveju numatytos išimtys nurodomos pirkimo sąlygose;
  102. vykdant mažos vertės pirkimus, gali būti deramasi. Jei apie pirkimą yra paskelbta, pirkimo sąlygose apie tai turi būti nurodyta. Derybos vykdomos Taisyklių bei pirkimo sąlygose nustatyta tvarka;
  103. pirkimo pažyma nepildoma ir tuo atveju, jei atlikus apklausą žodžiu pirkimo sutarties kaina nesiekia 600 eurų, bet atliekant darbus ar teikiant paslaugas paaiškėja, kad reikia atlikti nenumatytų darbų ar paslaugų ir sutarties vertė tokiu atveju viršija 600 eurų, bet neviršija 3 000 eurų. Pirkimo vykdytojai turi pateikti tokių darbų ar paslaugų su tiekėju / teikėju suderinimo aktą;
  104. prekės, paslaugos ar darbai perkami iš to tiekėjo, kuris pasiūlė mažiausią kainą arba pateikė ekonomiškai naudingiausią pasiūlymą. Tuo atveju, kai kreipiamasi į vieną tiekėją, prekės, paslaugos ar darbai iš jo perkami, jei pasiūlymas (prekės, paslaugos ar darbai) atitinka keliamus reikalavimus, o pasiūlyta kaina yra priimtina Inspekcijai;
  105. mažos vertės pirkimo atveju Viešųjų pirkimų įstatyme nustatyti sutarties sudarymo atidėjimo terminai netaikomi.

XII. BAIGIAMOSIOS NUOSTATOS

* 1. Ginčų nagrinėjimas, žalos atlyginimas, pirkimo sutarties pripažinimas negaliojančia, alternatyvios sankcijos, Europos Bendrijos teisės pažeidimų nagrinėjimas atliekamas vadovaujantis Viešųjų pirkimų įstatymo V skyriaus nuostatomis.
  2. Inspekcija už Viešųjų pirkimų įstatymo ir Taisyklių pažeidimus atsako įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_